N a c r t

Zakon o oružju i municiji

I. OSNOVNE ODREDBE

**Predmet zakona**

**Član 1**

Ovim zakonom uređuju se kategorije oružja, postupci nabavke, registracije isakupljanje oružja i municije, način postupanja s oružjem i municijom,kao i uslovi za proizvodnju, ispitivanje i obilježavanje vatrenog oružja, popravljanje i prepravljanje, promet i prevoz oružja, pružanje usluga sportsko-rekreativnog gađanja i osposobljavanje građana za pravilnu upotrebu vatrenog oružja.

**Izuzimanje od primjene zakona**

**Član 2**

Odredbe ovog zakona ne primjenjuju se na:

- nabavku, držanje, nošenje, sakupljanje, prenošenje, proizvodnju, ispitivanje i obilježavanje vatrenog oružja, popravljanje i prepravljanje, promet i prevoz oružja, strelišta za potrebe Vojske Crne Gore (u daljem tekstu: Vojska), organizacione jedinice organa državne uprave nadležnog za unutrašnje poslove koja vrši policijske poslove (u daljem tekstu: policija), kao i drugih državnih organa kad je to propisano posebnim zakonom;

- oružje koje se prevozi preko područja Crne Gore za potrebe nadležnih organa, organizacija, privrednih i drugih subjekata drugih država, u skladu sa međunarodnim ugovorima.

**Pojam oružja i municije, glavnih djelova oružja i djelova oružja**

**Član 3**

Oružjem se smatra vatreno i vazdušno oružje kategorije A, B i C i ostalo oružje kategorije C i D.

Vatreno oružje je svako prenosno cijevno oružje koje ispaljuje, služi za ispaljivanje ili se može prepraviti za ispaljivanje sačme, zrna ili projektila djelovanjem zapaljivog potisnog sredstva, pri čemu je prenosno cijevno oružje podobno za prepravljanje ako ima izgled vatrenog oružja i moguće ga je prepraviti zbog njegove konstrukcije ili materijala od kojeg je izrađen.

Glavni djelovi oružja su cijev, kućište, uvodnik metaka uključujići i gornji i donji uvodnik metka, vodilica, cilindar, zatvarač ili nosač zatvarača koji su, s obzirom na to da su to odvojivi predmeti, uključeni u kategoriju vatrenog oružja na koje su postavljeni ili na koje se namjeravaju postaviti, i na kojima se nalazi oznaka i serijski broj.

Dio vatrenog oružja je fiksni dio ili odvojivi dio vatrenog oružja posebno namijenjen za vatreno oružje i za njegovo funkcionisanje, kao i svaka naprava namijenjena ili prilagođena za smanjivanje buke (prigušenje pucnja) izazvane pucanjem iz vatrenog oružja.

Municija je metak jedinstvenog punjenja kojim se puni vatreno oružje i koji je sastavljen od čaure, inicijalne kapisle, potisnog punjenja, zrna ili projektila.

Glavni djelovi vatrenog oružja smatraju se vatrenim oružjem u smislu ovog zakona.

**Razvrstavanje oružja u kategorije**

**Član 4**

Oružje se razvrstava u kategorije A, B, C i D.

Oružje kategorije A– zabranjeno vatreno oružje, je:

1) vojni projektil sa eksplozivnim punjenjem i bacač;

2) automatsko vatreno oružje, odnosno vojno oružje;

3) vatreno oružje koje je skriveno u drugim predmetima;

4) municija sa probojnim, eksplozivnim ili zapaljivim projektilima i projektili za takvu municiju;

5) municija za pištolje i revolvere sa projektilom koji ima rasprskavajuće dejstvo i projektil za takvu municiju, osim municije za lov ili sportsko oružje za lica koja imaju pravo na ovo oružje;

6) automatsko vatreno oružje koje je prepravljeno u poluautomatsko vatreno oružje;

7) bilo koje od sljedećeg poluautomatskog vatrenog oružja sa središnjim paljenjem;

a) kratko vatreno oružje koje može da ispaljuje više od 21 metka bez ponovnog punjenja, ako je magacin kapaciteta većeg od 20 metaka dio tog vatrenog oružja ili ako je u njega umetnut odvojivi magacin kapaciteta većeg od 20 metaka;

b) dugo vatreno oružje koje omogućava ispaljivanje više od 11 metaka bez ponovnog punjenja, ako je magacin kapaciteta većeg od 10 metaka dio vatrenog oružja ili ako je u njega umetnut odvojivi magacin kapaciteta većeg od 10 metaka;

8) poluautomatsko dugo vatreno oružje (vatreno oružje izvorno namijenjeno ispaljivanju sa ramena i dr.) koje se može smanjiti na dužinu manju od 60 cm, a da ne izgubi svoju funkciju, i to sklopivim ili teleskopskim nastavkom ili nastavkom koji se može ukloniti bez upotrebe alata;

9) svako vatreno oružje iz ove kategorije koje je prepravljeno da ispaljuje municiju bez projektila (ćorke), neškodljive nadražujuće materije, druge aktivne materije ili pirotehnička sredstva ili u paradno ili akustično oružje;

10) sve vrste vatrenog oružja sa integralnim prigušivačima i prigušivači za vatreno oružje.

Oružje kategorije B – vatreno oružje za koje je potrebno odobrenje, je:

1. repetirajuće kratko vatreno oružje;
2. kratko vatreno oružje za jedinačnu paljbu sa središnjim paljenjem;
3. kratko vatreno oružje za jedinačnu paljbu sa obodnim paljenjem, ukupne dužine do 28 cm;
4. poluautomatsko dugo vatreno oružje kod kojeg magacin i ležište metka zajedno mogu primiti više od tri metka, ako je s obodnim paljenjem, odnosno više od tri, a manje od 12 metaka ako je sa središnjim paljenjem;
5. poluautomatsko kratkocijevno vatreno oružje, osim oružje kategorije A iz stava 2 tačka 7 podtačka a) ovog člana;
6. poluautomatsko dugo vatreno oružje kategorije A iz stava 2 tačka 7 podtačka b) ovog člana, kod kojeg magacin i ležište metka ne mogu zajedno primiti više od tri metka, ako se magacin može odvojiti ili nije sigurno da se to oružje ne može običnim alatom prepraviti u oružje kod kojeg magacin i ležište metka mogu zajedno primiti više od tri metka;
7. repetirajuće i poluautomatsko dugo vatreno oružje sa glatkom cijevi ukupne dužine do 60 cm;
8. poluautomatsko vatreno oružje za civilnu upotrebu koje je slično oružju sa automatskim mehanizmom, osim poluautomatskog oružja iz stava 2 tač. 6 i 7 ovog člana;
9. repetirajuće dugo vatreno oružje, osim repetirajućeg dugog vatrenog oružja iz tačke 7 ovog stava;
10. dugo vatreno oružje za jedinačnu paljbu sa jednom ili više cijevi;
11. poluautomatsko dugo vatreno oružje, osim poluautomatskog dugog vatrenog oružja kategorije A;
12. kratko vatreno oružje za jedinačnu paljbu sa obodnim paljenjem ukupne dužine najmanje 28 cm;
13. dugo vatreno oružje za jedinačnu paljbu sa glatkim cijevima koje je na tržištu od 14. septembra 2018. godine;
14. svako vatreno oružje iz ove kategorije koje je napravljeno ili prepravljeno da ispaljuje municiju bez projektila (ćorke), neškodljive nadražujuće materije, druge aktivne materije ili pirotehničku municiju ili u paradno ili akustično oružje;
15. vazdušno oružje čija je kinetička energija veća od 50 J nezavisno od kalibra i brzine;
16. konvertibilno oružje.

Oružje kategorije C – vatreno oružje koje je potrebno prijaviti, je:

1. vatreno oružje razvrstano u kategoriju A ili B ili u ovu kategoriju, koje je onesposobljeno tako da je postalo trajno neupotrebljivo;
2. reprodukcija vatrenog oružja kod kojeg se ne upotrebljava jedinstveno punjenje;
3. mužar, kubura, musket, prangija, karabin i revolver na crni barut;
4. vazdušno oružje čija je kinetička energija veća od 10,5 J ili je brzina projektila veća od 200 m/s ili je kalibra većeg od 4,5 mm;
5. oružje sa tetivom čija je sila natege veća od 450 N;
6. staro ili antičko oružje i njegove moderne kopije koje ne koriste metak sa centralnim ili ivičnim paljenjem.

Oružje kategorije D - za koje nije potrebna prijava, je:

1. alarmno-signalno oružje;
2. vazdušno oružje čija je kinetička energija manja od 10,5 J ili je brzina projektila do 200 m/s ili je kalibra do 4,5 mm;
3. električni paralizator;
4. raspršivač dozvoljenih neškodljivih materija;
5. hladno oružje;
6. oružje sa tetivom čija je sila natege 450 N ili manja;
7. vazdušno oružje koje pomoću koprmiovanog vazduha, gasa ili elektropneumatskog mehanizma izbacuje plastične kuglice ili kuglice punjene bojom, čija snaga ne prelazi 10,5 J nezavisno od kalibra.

Glavni djelovi oružja obuhvaćeni su kategorijom vatrenog oružja na koje su postavljeni ili na koje treba da se postave i za njihovu nabavku je potrebno odobrenje.

**Zabrana i dozvoljenost nabavke, držanja i nošenja oružja i municije**

**Član 5**

Zabranjena je nabavka, držanje i nošenje oružja i municije kategorije A na javnom mjestu, osim oružja iz člana 4 stav 2 tač. 6 i 7 ovog zakona namijenjenog za streljaštvo, ako ovim zakonom nije drukčije propisano.

Izuzetno od stava 1 ovog člana, sportski strijelac ako je član sportske organizacije, a što se dokazuje potvrdom nadležnog nacionalnog sportskog streljačkog saveza, može nabavljati, držati i nositi oružje kategorije A iz člana 4 stav 2 tač. 6 i 7 ovog zakona i municiju za to oružje i ako se utvrdi da aktivno vježba ili učestvuje na takmičenjima u državi ili na međunarodnom takmičenju, kao i da je član streljačke organizacije najmanje 12 mjeseci, a da disciplinu u kojoj se takmiči priznaje međunarodni ili domaći streljački savez.

Zabranjeno je nošenje na javnom mjestu oružja kategorije C i D kad se koristi za uznemiravanje, napad i nanošenje povreda, kao i predmeta pogodnih za nanošenje povreda kad se nose na javnom mjestu, a način i okolnosti njihovog nošenja ukazuju da se nose kako bi bili trenutno upotrijebljeni za uznemiravanje, napad ili nanošenje povrede.

Zabranjeno je nabavljati držati i nositi osnovne djelove i municiju za onesposobljeno oružje.

Dozvoljena je nabavka, držanje, nošenje i prenošenje oružja i municije, oružja kategorije B za koje je izdata odgovarajuća isprava o oružju, u skladu sa ovim zakonom.

Dozvoljena je nabavka, držanje, nošenje i prenošenje oružja i municije, oružja kategorije C koje je prijavljeno u skladu sa ovim zakonom.

Dozvoljena je nabavka, držanje, nošenje i prenošenje oružja i municije, oružja kategorije D bez isprave o oružju i prijavljivanja.

**Zabrana prometa, nabavljanja i držanja određene dodatne opreme oružja i određenih vrsta municije**

**Član 6**

Zabranjeno je stavljati u promet, nabavljati, držati i nositi prigušivač pucnja.

Zabranjeno je stavljati u promet, nabavljati, držati i nositi teleskopski - noćni optički nišan sa svjetlosnim snopom ili sa uređajem za elektronsko pojačavanje svjetlosti, infracrvenim ili termovizijskim uređajem.

Zabranjeno je stavljati u promet, nabavljati, držati i nositi municiju sa pancirnim, zapaljivim, eksplozivnim zrnom sa primjesama ili oplatama od radioaktivnih, otrovnih i štetnih materija, kao i zrna za takvu municiju i municiju za pištolje i revolvere sa zrnom koje ima eksplozivno dejstvo koje se raspršava i zrna za tu municiju.

**Član 7**

U smislu ovog zakona oružjem se ne smatra dekorativno oružje, imitacije ili replike oružja, oružje namijenjeno za omamljivanje životinja, lov harpunom ili oružje koje se koristi u industrijske ili tehničke-građevinske svrhe, ako se koriste samo u navedene svrhe.

**Primjena odredbi zakona koji reguliše upravni postupak**

**Član 8**

Na postupke koji se sprovode u skladu sa ovim zakonom, kao i na pitanja koja nijesu uređena ovim zakonom primjenjuje se zakon kojim se uređuje upravni postupak.

**Upotreba rodno osjetljivog jezika**

**Član 9**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Značenje izraza**

**Član 10**

Izrazi upotrijebljeni u ovom zakonu imaju sljedeća značenja:

1. **vojno i policijsko oružje i municija** je oružje i municija koje se nabavlja u skladu sa posebnim propisima i koristi isključivo za vojne i policijske potrebe;
2. **automatsko vatreno oružje** je svako vatreno oružje koje se nakon ispaljenog metka automatski napuni i koje može ispaliti više od jednog metka jednokratnim pritiskom na obarač;
3. **skriveno ili prikriveno oružje** je oružje koje je skriveno u drugim predmetima, kao i skrivena oružja koja su izrađena u obliku predmeta određene namjene koji svojim spoljašnjim izgledom ne liči na oružje, već na drugi predmet;
4. **poluautomatsko vatreno oružje** je vatreno oružje koje je nakon ispaljenog metka ponovo pripravno za ispaljivanje i koje može ispaliti samo jedan metak jednokratnim pritiskom na obarač;
5. **kratko vatreno oružje** je pištolj, revolver, oružje za ispaljivanje pirotehničkih sredstava čija cijev nije duža od 30 cm ili čija ukupna dužina ne prelazi 60 cm;
6. **dugo vatreno oružje** je svako vatreno oružje osim kratkog vatrenog oružja, odnosno čija je cijev duža od 30 cm ili čija ukupna dužina prelazi 60 cm;
7. **vatreno oružje sa repetirajućim mehanizmom** je vatreno oružje kod kojeg je nakon ispaljivanja metka potrebno ručno preko mehanizma iz magacina puniti oružje ubacivanjem metka u cijev;
8. **vatreno oružje za jedinačnu paljbu** je oružje bez magacina koje se prije svakog ispaljivanja puni ručnim ubacivanjem metka u ležište cijevi;
9. **oružje za ličnu bezbjednost** je kratko i dugo vatreno oružje različitih kalibara;
10. **lovačko oružje** je vatreno oružje kategorije B, tetivno oružje i oružje iz kategorije C na crni barut, kojim se može loviti divljač isključivo u skladu sa propisima o lovstvu;
11. **sportsko oružje** je vatreno oružje kategorije B, vazdušno, tetivno oružje, oružje na crni barut iz kategorije C i oružje kategorije A iz člana 4 stav 2 tač. 6 i 7 ovog zakona, koje se koristi za sportsko streljaštvo u disciplini koju priznaje međunarodni ili domaći streljački savez;
12. **vazdušno oružje** je vrsta puške, pištolja, revolvera i druge naprave koja snagom pritiska vazduha ili drugog gasa izbacuje kroz cijev zrno, kuglicu, sačmu ili drugi projektil, kao i vazdušno oružje koje pomoću komprimovanog vazduha, gasa ili elektropneumatskog mehanizma izbacuje plastične kuglice ili kuglice prunjene bojom (oružje izrađeno za airsoft i paintball);
13. **konvertibilno oružje** je oružje koje izgledom podsjeća na vatreno oružje i koje se s obzirom na konstrukciju i materijal od koga je napravljeno može prepraviti tako da ispaljuje bojevu municiju, tj. konvertibilnim oružjem u smislu ovog zakona smatraju se gasno i startno oružje (tzv.plašljivci);
14. **alarmno-signalno oružje** su naprave sa ležištem municije namijenjene samo za ispaljivanje municije bez projektila, drugih aktivnih materija ili pirotehničkih sredstava za signalizaciju, koje se ne mogu prepraviti za ispaljivanje sačme, zrna ili projektila djelovanjem zapaljivog potisnog sredstva;
15. **reprodukcija oružja** je kopija dugog i kratkog vatrenog oružja, koje ne koristi jedinstveno punjenje, već se puni sa usta cijevi crnim barutom i pali fitiljom, kremenom ili kapislom;
16. **mužar i kubura** su ručne ili samostojeće naprave namijenjene izazivanju glasnog pucnja, koje su napravljene tako da ne mogu primiti jedinstveno punjenje, već se pune sa usta cijevi određenom količinom crnog baruta i pale štapinom, kremenom i kapislom, a zatvaraju sredstvom male specifične težine;
17. **oružje sa tetivom** je luk, samostrijel, praćka i druga naprava koja pomoću opruge, tetive ili drugog potisnog sredstva izbacuje strijelu ili drugi projektil;
18. **staro ili antičko oružje** je vatreno oružje koje je proizvedeno prije 1871.godine i vatreno oružje sa prednjim punjenjem proizvedeno prije 1893. godine;
19. **uređaj za izazivanje elektrošokova (elektrošoker ili paralizator)** je ručna naprava koja pomoću visokog električnog napona privremeno onesposobljava lica;
20. **dozvoljeni neškodljivi materijali** su hemijski sastavi CN (hlorocetofenon), CS (ortohlorbenzenmalon-dinitril) i OC (oleoresin capsicum) u dozvoljenim koncentracijama;
21. **hladno oružje** su bodeži, kame, mačevi, sablje, bajoneti i naprave čije se sječivo nalazi pod pritiskom sabijene opruge, a iz drške iskače pritiskom na dugme ili polugu boka i metalnih raketa za bacanje, bez obzira na dužinu oštrice ili skrivene oštrice, boks i drugo prikriveno oružje sa skrivenim oštricama (oružni štap, oružni kišobran i dr.), kao i druge naprave i predmeti pogodni za nanošenje povreda;
22. **municija sa pancirnim učinkom** je municija za vojnu i policijsku upotrebu pri čemu je projektil presvučen košuljicom i ima čvrsto probojno jezgro od čvrstog metala ili legura čvrstih metala;
23. **municija sa zapaljivim projektilima** je municija za vojnu i policijsku upotrebu kod koje projektil sadrži hemijsku smjesu koja se zapali prilikom dodira sa vazduhom ili prilikom udara;
24. **municija sa eksplozivnim projektilima** je vojna i policijska municija čiji projektil sadrži eksplozivnu materiju;
25. **manevarska municija (ćorci)** je municija koja nema projektil i služi isključivo za izazivanje efekta pucnja.
26. **dekorativno oružje** je predmet koji je izrađen u dekorativne svrhe i koji nije moguće upotrijebiti ili prepraviti u vatreno oružje;
27. **imitacije ili replike oružja** su predmeti napravljeni od materijala i komponenti koji su po svom spoljašnjem izgledu slični ili identični oružju, ali se ne mogu koristiti ili prerađivati u vatreno oružje;
28. **paradno i akustično oružje** je vatreno oružje koje je posebno prepravljeno za upotrebu ispaljivanja municije bez projektila, za upotrebu u pozorišnim predstavama, za fotografisanje, filmsko i televizijsko snimanje, rekonstrukciju istorijskih događaja, na paradnim povorkama, sportskim događajima i obuci;
29. **onesposobljeno vatreno oružje** je vatreno oružje koje je trajno onesposobljeno za upotrebu, tako da su svi glavni djelovi vatrenog oružja postali trajno neupotrebljivi i da ih nije moguće ukloniti, zamijeniti ili modifikovati, tako da se vatreno oružje na bilo koji način može ponovo osposobiti;
30. **neaktivne komponente municije** su čaure i patrone bez inicijalne kapisle ili sa inicijalnom kapislom koja je aktivirana, kao i zrno, sačma, kuglica ili drugi projektil koji je odvojen od cjeline municije, deaktivirana municija kao cjelina i školska municija;
31. **trgovac oružjem** je pravno ili fizičko lice čija je osnovna ili sporedna djelatnost proizvodnja, promet, razmjena, posuđivanje, davanje na korišćenje, popravka ili prepravka oružja i glavnih djelova oružja i municije;
32. **privatni i profesionalni integritet** odgovornog lica u pravnom licu, odnosno preduzetnika podrazumijeva da nije podložan neprimjerenom uticaju, a naročito da nije prekomjerno zadužen, da nema vezu i ne održava veze sa teroristima, članovima organizovanih kriminalnih grupa za koje se osnovano sumnja da pripadaju takvim grupama, kao i da ne prikriva i ne daje netačne podatke o sebi;
33. **popravljanje oružja** je otklanjanje kvarova na oružju i zamjena ili ugradnja osnovnih djelova oružja;
34. **prepravljanje oružja** je prilagođavanje oružja drugoj municiji i drugi zahvati na oružju kojima se utiče na njegovo funkcionisanje i trajno ili privremeno mijenjaju originalne tehničke karakteristike i konstrukcijska rješenja proizvođača;
35. **promet oružja** je nabavljanje oružja radi dalje prodaje, kao i prodaja oružja;
36. **muzej** je ustanova kulture ili stalna postavka koja je otvorena za javnost, u kojoj se nabavljaju, čuvaju, istražuju i izlažu vatreno oružje, glavni djelovi vatrenog oružja ili municija u istorijske, kulturne, naučne, tehničke i obrazovne svrhe, svrhe očuvanja nasljeđa ili rekreativne svrhe, koja je registrovana za tu djelatnost i koja ima odobrenje za sakupljanje oružja prema posebnom propisu;
37. **registrovano oružje** je oružje za koje je izdat oružni list od strane Ministarstva u skladu sa ovim zakonom;
38. **legalizacija oružja i municije** je postupak registracije ili predaje neregistrovanog oružja, odnosno municije koje je lice držalo bez odobrenja nadležnog organa u kome nije potrebno dokazivati porijeklo oružja i municije, a vlasnici koji registruju ili predaju oružje i municiju za vreme trajanja legalizacije ne mogu biti prekršajno niti krivično gonjeni za nelegalno nabavljanje, držanje i nošenje oruža i municije;
39. **oružni list** je isprava na osnovu koje se drži, odnosno drži i prenosi oružje, u skladu sa ovim zakonom, i koja sadrži podatke o oružju, osnovnim djelovima za oružje i vlasniku oružja;
40. **pravna lica i preduzetnici** u smislu ovog zakona su pravna lica, preduzetnici, organizacije, ustanove, državni organi i drugi javnopravni organi;
41. **ovlašćeni prodavac oružja** je pravno lice i preduzetnik kome je rješenjem nadležnog organa odobreno bavljenje prometom oružja, bitnim dijelovima za oružje i municijom;
42. **predstavnik pravnog lica** je fizičko lice koje je sa njim u ugovornom odnosu i koje ispunjava uslove propisane ovim zakonom;
43. **vlasnik oružja** u smislu ovog zakona je fizičko lice, pravno lice i preduzetnik.

II. ISPRAVE O ORUŽJU

**1. Vrste isprava**

**Član 11**

Isprave koje se izdaju u skladu sa ovim zakonom su:

1. odobrenje za nabavku oružja;
2. odobrenje za nabavku glavnih djelova oružja;
3. potvrda o registrovanju glavnih djelova oružja;
4. oružni list za držanje oružja;
5. oružni list za držanje i prenošenje oružja;
6. oružni list za držanje konvertibilnog oružja;
7. oružni list za nošenje oružja;
8. odobrenje za držanje oružja;
9. potvrda o prijavi držanja oružja iz kategorije C;
10. odobrenje za sakupljanje oružja;
11. odobrenje za rukovanje vatrenim oružjem;
12. Evropska propusnica za oružje;
13. druge isprave o oružju izdate na osnovu potvrđenih međunarodnih ugovora.

**Član 12**

Isprave iz člana 11 ovog zakona, izdaje organ državne uprave nadležan za unutrašnje poslove (u daljem tekstu: Ministarstvo), uz prethodnu saglasnost Policije.

O zahtjevu iz stava 1 ovog člana Ministarstvo odlučuje rješenjem u roku od 60 dana od dana predaje urednog zahtjeva.

Protiv rješenja iz stava 2 ovog člana, može se pokrenuti upravni spor.

**2. Odobrenje za nabavku oružja fizičkom licu**

**Član 13**

Odobrenje za nabavku oružja kategorije B izdaje se fizičkom licu: radi lične bezbjednosti, radi držanja, nošenja i prenošenja lovačkog i sportskog oružja ili oružja kategorije A iz člana 4 stav 2 tač. 6 i 7 ovog zakona radi bavljenja sportskim streljaštvom, ako ispunjava opšte i posebne uslove iz člana 14 ovog zakona.

Odobrenje iz stava 1 ovog člana izdaje se na obrascu koji propisuje Ministarstvo.

**Član 14**

Opšti uslovi za izdavanje odobrenja za nabavku oružja iz člana 13 stav 1 ovog zakona fizičkom licu su da:

1. ima opravdan razlog za nabavku oružja;
2. je navršilo 25 godina života, osim policijskih službenika, profesionalnih vojnih lica, zaštitara i drugih lica koja su prema posebnim propisima ovlašćena za držanje i nošenje oružja i koja moraju imati navršenih 18 godina života, te članova sportskih streljačkih organizacija koji se aktivno takmiče u streljaštvu i lica koja imaju položeni lovački ispit, lovnu dozvolu i lovnu kartu i koja moraju imati navršenih 21 godina života;
3. ako su državljani Crne Gore ili stranci sa stalnim nastanjenjem;
4. nije pravosnažno osuđeno za krivična djela protiv života i tijela; krivična djela protiv zdravlja ljudi – neovlašćena proizvodnja, držanje i stavljanje u promet opojnih droga i omogućavanje uživanja opojnih droga; krivična djela protiv životne sredine i uređenja prostora (ubijanje i mučenje životinja i nezakonit lov); krivična djela protiv opšte sigurnosti ljudi i imovine; krivična djela protiv ustavnog uređenja i bezbjednosti Crne Gore; krivična djela protiv čovječnosti i drugih dobara zaštićenih međunarodnim pravom, kao i krivična djela koja u sebi sadrže elemente bilo kog oblika nasilja i krivična djela za koje je propisana mjera oduzimanja oružja, djelova oružja, municije i eksplozivnih materija, a sadržani su u krivičnim djelima protiv slobode i prava čovjeka i građanina; polne slobode; braka i porodice; imovine; državnih organa;pravosuđa;javnog reda i mira, službene dužnosti, Vojske, ili se protiv njih vodi postupak za sva navedena krivična djela;
5. nije pravosnažno kažnjeno za prekršaj koji ukazuje da bi oružje moglo biti zloupotrijebljeno, posebno za prekršaje sa elementima nasilja iz oblasti javnog reda i mira, bilo kog oblika nasilja u porodici, nasilja na sportskim priredbama, zloupotrebe droga, oružja ili eksplozivnih materija, povrede propisa o lovstvu ili sportskom streljaštvu, prekršaja iz oblasti Zakona o oružju koje ukazuju da oružje može biti zloupotrijebljeno, ili se protiv njih vodi postupak za sve navedene prekršaje;
6. ne postoje druge okolnosti koje ukazuju da bi oružje moglo biti zloupotrijebljeno, posebno na uživanje alkohola, droga ili drugih psihoaktivnih supstanci, poremećenih porodičnih odnosa, sukoba sa okolinom, agresivnog ponašanja, kao i drugih poremećaja u ponašanju;
7. ima obezbijeđene uslove za bezbjedan smještaj i čuvanje oružja.

Posebni uslovi za izdavanje odobrenja za nabavku oružja fizičkom licu su da:

1) je zdravstveno sposobno za držanje i za držanje i nošenje oružja;

2) raspolaže tehničkim znanjem i vještinom za pravilno, sigurno i bezbjedno držanje, nošenje i upotrebu oružja,

**Opravdani razlog za nabavku oružja fizičkog lica**

**Član 15**

Fizičko lice ima opravdan razlog za nabavku oružja kategorije B za ličnu bezbjednost ukoliko učini vjerovatnim da bi mu mogla biti ugrožena lična bezbjednost u tolikoj mjeri da mu za njegovo obezbjeđenje treba oružje, zbog prirode posla ili drugih okolnosti zbog kojih postoji potreba za nabavkom oružja.

Izuzetno od stava 1 ovog člana opravdan razlog za nabavku kratkog vatrenog oružja iz kategorije B za ličnu bezbjednost, ima pripadnik Agencije za nacionalnu bezbijednost, Ministrastva odbrane-Obavještajno-bezbjednosnog direktorata, sudske i tužilačke funkcije kome lična bezbjednost može biti ugrožena zbog prirode posla koji obavlja.

Fizičko lice ima opravdan razlog za nabavku oružja kategorije B kojim se može loviti divljač u skladu sa propisima o lovstvu ukoliko ima status lovca i lovnu kartu za tekuću ili prethodnu lovnu godinu, što dokazuje odgovarajućom ispravom lovačke organizacije čiji je član.

Fizičko lice ima opravdan razlog za nabavku oružja kategorije B za sportsko streljaštvo ukoliko je član sportske streljačke organizacije u tekućoj ili prethodnoj kalendarskoj godini, što dokazuje odgovarajućom ispravom streljačke organizacije čiji je član.

Opravdanim razlogom za nabavku oružja kategroije B se smatra oružje stečeno po osnovu nasljedstva što se dokazuje rješenjem o nasljeđivanju donijetom u ostavinskom postupku.

**Član 16**

Radi utvrđivanja postojanja okolnosti koje ukazuju da bi oružje moglo biti zloupotrijebljeno u smislu člana 14 stav 1 tačka 6 ovog zakona, policijski službenik ovlašćen je da traži i prikupi podatke i obavještenja o podnosiocu zahtjeva za izdavanje odobrenja za nabavku oružja i da o prikupljenim podacima sačini službenu zabilješku koja se dostavlja Ministarstvu u roku ne dužem od 30 dana.

Službena zabilješka mora da sadrži detaljne navode, potkrijepljene činjenicama koje nedvosmisleno potvrđuju sadržinu zabilješke, uz saglasnost o postojanju ili nepostojanju smetnji za posjedovanje oružja.

Opravdanost razloga za nabavku oružja u smislu člana 15 stav 1 ovog zakona, procjenjuje Policija o čemu daje svoje mišljenje koje je sastavni dio službene zabilješke iz stava 2 ovog člana.

Bliži način i obim vršenja provjere propisuje Ministarstvo.

**Bezbjedan smještaj oružja i municije**

**Član 17**

Postojanje uslova iz člana 14 stav 1 tačka 7 ovog zakona potvrđuje se pisanom izjavom podnosioca zahtjeva da ispunjava uslove za bezbjedan smještaj i čuvanje oružja, na obrascu iz člana 22 ovog zakona.

U slučaju sumnje policijski službenik će provjeriti postojanje uslova iz člana 14 stav 1 tačka 7 ovog zakona neposrednim opažanjem u stambenom prostoru po mjestu prebivališta ili boravišta podnosioca zahtjeva ili drugom prostoru gdje se oružje drži, a podnosilac zahtjeva je dužan da mu omogući ulazak u prostor u kojem se oružje drži, o čemu policijski službenik sačinjava zapisnik koji dostavlja Ministarstvu.

Učestalost kontrola iz stava 2 ovog člana zavisi od broja i kategorije oružja koje vlasnik oružja ima registrovano na svoje ime.

**Zdravstvena sposobnost za posjedovanje oružja**

**Član 18**

Postojanje uslova iz člana 14 stav 2 tačka 1 ovog zakona, podnosilac zahtjeva dokazuje uvjerenjem o zdravstvenoj sposobnosti za držanje oružja odnosno držanje i nošenje oružja (u daljem tekstu: Uvjerenje) koje izdaje komisija koju obrazuje Ministarstvo zdravlja.

Uvjerenje iz stave 1 ovog člana izdaje se rokom važenja od pet godina.

Komisija Ministarstva zdravlja dužno je da po saznanju o promjeni zdravstvenog stanja lica kome je izdala uvjerenje odmah obavijesti Ministarstvo.

Komisija Ministarstva zdravlja koja je nadležna za obavljanje ljekarskih pregleda za utvrđivanje zdravstvene sposobnosti fizičkih lica za držanje oružja i držanje i nošenje oružja obavezna je da najkasnije u roku od osam dana od dana obavljenog pregleda obavijesti najbližu organizacionu jedinicu Ministarstva po mjestu prebivališta, odnosno zakonitog boravišta fizičkog lica koje je podnijelo zahtjev za nabavku oružja, o činjenici da pregledano lice ne ispunjava uslove za registraciju oružja.

Ministarstvo koje je izdalo ispravu o oružju fizičkom licu obavezno je da u roku od osam dana od dana izdavanja isprave o toj činjenici obavijesti komisiju Ministarstva zdravlja, radi vođenja evidencije kod te zdravstvene ustanove.

Zdravstveni pregled kojim se utvrđuje zdravstvena sposobnost za držanje oružja i držanje i nošenje oružja može biti:

* redovni zdravstveni pregled koji se obavlja radi izdavanja uvjerenja;
* vanredni zdravstveni pregled koji obavlja vlasnik oružja za kojeg se opravdano sumnja da više nije zdravstveno sposoban za držanje oružja, odnosno držanje i nošenje oružja i fizičko lice čija je zdravstvena sposobnost različito ocijenjena u jednoj ili više zdravstvenih ustanova;
* vanredni zdravstveni pregled se obavlja poslije dvije ipo godine od dana izdavanja uvjerenja.

Na vanredni zdravstveni pregled vlasnika oružja odlukom upućuje Ministarstvo koje je izdalo ispravu o oružju.

     Vlasnik oružja iz stava 8 ovog člana dužan je da u roku od 30 dana od dana prijema ove odluke dostavi Ministarstvu uvjerenje o zdravstvenoj sposobnosti, u suprotnom će se smatrati da je prestao da ispunjava uslov iz člana 14 stav 2 tačka 1 ovog zakona.

     Troškove zdravstvenog pregleda vlasnika oružja iz stave 8 ovog člana koji je proglašen zdravstveno sposoban za držanje oružja, odnosno držanje i nošenje oružja snosi Ministarstvo koje ga je uputilo na zdravstveni pregled.

     Vlasnik oružja iz stava 8 ovog člana za kojeg se na vanrednom zdravstvenom pregledu utvrdi da nije zdravstveno sposoban za držanje oružja, odnosno držanje i nošenje oružja sam snosi troškove vanrednog zdravstvenog pregleda.

     Ministar nadležan za poslove zdravlja, uz saglasnost ministra nadležnog za unutrašnje poslove pravilnikom propisuje bliže uslove koje moje mora da ispuni komisija za izdavanje ljekarskih uvjerenja, sastav komisije koja procjenjuje zdravstvenu sposobnost, uslove fizičkog lica, uslove u pogledu zdravstvene sposobnosti za držanje oružja odnosno držanje i nošenje oružja koje moraju da ispunjavaju fizička lica, način i postupak obavljanja zdravstvenih pregleda, popis bolesti i zdravstvenih stanja koja su smetnja za izdavanje isprave o oružju, način vođenja evidencije i medicinske dokumentacije, sadržaj uvjerenja o zdravstvenoj sposobnosti, visinu naknade u vezi sa utvrđivanjem zdravstvene sposobnosti kao i način i postupak izvještavanja Ministarstva o promjeni zdravstvenog stanja vlasnika oružja.

**Tehnička znanja i vještine za pravilnu upotrebu oružja**

**Član 19**

Postojanje uslova iz člana 14 stav 2 tačka 2 ovog zakona podnosilac zahtjeva dokazuje za:

1) oružje za ličnu bezbjednost kategorije B - potvrdom o osposobljenosti za pravilnu upotrebu oružja koju izdaje pravno lice iz člana 113 ovog zakona;

2) lovačko oružje kategorije B - potvrdom o obučenosti koju je izdala lovačka organizacija, uvjerenjem o položenom lovačkom ispitu i uvjerenjem lovačke organizacije o aktivnom članstvu;

3) sportsko oružje kategorije B – potvrdom nacionalnog sportskog streljačkog saveza o obučenosti za pravilnu i bezbjednu upotrebu oružja i članstvu u nadležnom sportskom streljačkom savezu;

4) sportsko oružje kategorije A iz člana 4 stav 2 tač.6 i 7 – potvrdom nacionalnog sportskog streljačkog saveza koja vodi evidenciju svojih članova o obučenosti člana, članstvu od najmanje 12 mjeseci u streljačkoj organizaciji i takmičenju u disciplini koja je priznata od strane međunarodnih i domaćih streljačkih saveza.

Za oružje iz stava 1 tačka 1 ovog člana, policijski službenik, profesionalno vojno lice i drugo lice koje je u skladu sa posebnim propisima ovlašćeno da u vršenju svojih poslovadrži i nosi oružje, postojanje posebnih uslova iz člana 14 stav 2 tačka 2 ovog zakona dokazuje uvjerenjem organa u kojem radi.

Za oružje iz stava 1 tačka 1 ovog člana, fizičko lice koje ima važeći oružni list, ne prilaže dokaz o postojanju uslova iz člana 14 stav 2 tačka 2 ovog zakona.

Za oružje iz stava 1 tač. 2 i 3 ovog člana, fizičko lice koje ima važeći oružni list za držanje i nošenje, ne prilaže dokaz o postojanju uslova iz člana 14 stav 2 tačka 2 ovog zakona.

Propis o aktivnom članstvu u lovačkim i sportskim streljačkim organizacijama iz tačke 2 i 3 ovog člana donosi nacionalni lovački i streljački savezi, uz saglasnost nadležnih ministarstava i Ministarstva unutrašnjih poslova.

**Odobrenje za nabavku oružja pravnom licu**

**Član 20**

Odobrenje za nabavku oružja kategorije B i oružja kategorije A iz člana 4 stav 2 tač.6 i 7 ovog zakona radi bavljenja sportskim streljaštvom, na propisanom obrascu, izdaće se pravnom licu ako:

1) ima opravdan razlog za nabavku oružja;

2) odgovorno lice u pravnom licu ispunjava opšte i posebne uslove iz člana 14 ovog zakona;

3) ima prostor za bezbjedan smještaj i čuvanje oružja i municije.

Opravdan razlog za nabavku oružja iz stava 1 tačka 1 ovog člana ima pravno lice koje je registrovano za obavljanje djelatnosti lovstva, uzgoja divljači, sportskog streljaštva, pružanja usluga sportsko-rekreativnog gađanja, osposobljavanja građana za pravilnu upotrebu oružja, držanje i nošenje oružja, za obavljanje poslova fizičke zaštite lica i imovine, naučnog istraživanja za koje je potrebno oružje, prikupljanja stručnih podataka o životinjskim vrstama, snimanja filmova, prikazivanja pozorišnih predstava ili održavanja tradicionalnih viteških igara i drugih priredbi koje predstavljaju kulturno nasljeđe, kao i muzeji.

Izuzetno od stava 2 ovog člana, opravdani razlog za nabavku oružja kategorije A iz člana 4 stav 2 tač.6 i 7 ovog zakona ima pravno lice koje je registrovano za obavljanje djelatnosti sportskog streljaštva i uz potvrdu da učestvuju na takmičenjima u državi ili na međunarodnim takmičenjima u streljačkim disciplinama.

Sadržaj i izgled obrasca iz stava 1 ovog člana, propisuje Ministarstvo.

**Odobrenje za nabavku glavnih djelova oružja**

**Član 21**

Odobrenje za nabavku glavnih djelova oružja kategorije B, oružja kategorije A iz člana 4 stav 2 tač.6 i 7 ovog zakona i vatrenog oružja iz kategorije C, izdaje se fizičkom i pravnom licu za oružje koje posjeduje na osnovu važeće isprave o oružju i na koje treba da se postave, na propisanom obrascu.

Glavni djelovi oružja nabavljeni na osnovu odobrenja za nabavku glavnih djelova evidentiraju se u evidenciji Ministarstva uz oružje na koje su postavljeni ili na koje treba da se postave, uz izdavanju potvrde.

Obrazac sadržaja potvrde iz stave 2 ovog člana propisuje Ministarstvo.

**Član 22**

Pravno lice koje se bavi snimanjem filmova, prikazivanjem pozorišnih predstava ili održavanjem tradicionalnih viteških igara i drugih priredbi koje predstavljaju kulturno nasljeđe može bez odobrenja nabavljati, držati i koristiti hladno oružje, kao i oružje kategorije A, B i C koje je prilagođeno tako da može ispaljivati samo manevarsku municiju (ćorke).

**Član 23**

Zahtjev za izdavanje isprava o oružju iz člana 11 ovog zakona podnosi se Ministarstvu u mjestu prebivališta ili boravišta, odnosno sjedištu podnosioca zahtjeva, na propisanom obrascu.

Zahtjev za izdavanje odobrenja za obavljanje djelatnosti proizvodnje, prometa i posredovanja u prometu oružja i municije, prepravljanja i popravljanja oružja podnosi se Ministarstvu u mjestu prebivališta ili boravišta, odnosno sjedištu podnosioca zahtjeva, na propisanom obrascu.

Zahtjev za izdavanje odobrenja za pružanje usluga sportsko-rekreativnog gađanja na civilnom strelištu i drugom mjestu za vježbe gađanja podnosi se Ministarstvu u mjestu prebivališta ili boravišta, odnosno sjedištu podnosioca zahtjeva, na propisanom obrascu.

Sadržaj obrasca iz ovog člana, propisuje Ministarstvo.

**Član 24**

Uz zahtjev iz člana 23 stav 1 ovog zakona podnosilac zahtjeva daje na uvid ličnu kartu, odnosno drugi identifikacioni dokument, dokaz o opravdanosti razloga za nabavljanje oružja, kao i saglasnost za provjeru i obradu ličnih podataka prilikom preduzimanja službenih radnji predviđenih ovim zakonom, a u skladu sa zakonom koji se uređuje zaštita podataka o ličnosti.

Ministarstvo može pri odlučivanju, pored dokaza koje priloži podnosilac zahtjeva, koristiti podatke iz evidencija koje vodi po zakonu, kao i podatke do kojih dolazi pri vršenju svojih poslova u skladu sa ovlašćenjima.

Ministarstvo će rješenjem odbiti zahtjev za izdavanje odobrenja za nabavku oružja fizičkom i pravnom licu, ako ne ispunjava uslove za nabavku propisane ovim zakonom.

Pri svakom sljedećem zahtjevu za izdavanje odobrenja za nabavku oružja koji podnese fizičko lice koje ima važeći oružni list za oružje koje je ranije nabavio po osnovu izdatog odobenja za nabavku oružja, Ministarstvo će provjeriti ispunjenost uslova iz člana 14 ovog zakona.

**Rok važenja odobrenja za nabavku oružja i odobrenja za nabavku glavnih djelova oružja**

**Član 25**

Odobrenje za nabavku oružja i odobrenje za nabavku glavnih djelova oružja fizičkom i pravnom licu izdaje se sa rokom važenja od šest mjeseci od dana izdavanja.

Odobrenje za nabavku oružja koje nije iskorišćeno u roku iz stava 1 ovog člana mora se vratiti organu koji ga je izdao, u roku od osam dana od isteka roka važenja.

**3. Oružni list i odobrenje za držanje oružja**

**Član 26**

Oružni list za držanje oružja iz člana 11 stav 1 stač.3, oružni list za nošenje oružja iz člana 11 stav1 tač.6 izdaje se fizičkom licu za ličnu bezbjednost, oružni list za držanje i prenošenje oružja iz člana 11 stav 1 tač.4 izdaje se fizičkom licu za bavljenje lovom ili sportskim streljaštvom, a pravnom licu se izdaje odobrenja za držanje oružja iz člana 11 stav 1 tač.8, na propisanom obrascu.

Izuzetno od stava 1 ovog člana oružni list za držanje oružja i oružni list za držanje i prenošenje izdaje se fizičkom licu za lovačko ili sportsko oružje ako je stečeno po osnovu nasljedstva u slučaju smrti vlasnika oružja i ako ispunjava uslove iz člana 14 ovog zakona.

Oružni list za držanje konvertibilnog oružja iz člana 11 stav 1 tač.6 se izdaje fizičkom licu za gasno i startno oružje, na propisanom obrascu.

Za jedan komad oružja koji je starješina organa dodijelio u trajno vlasništvo licu koje napušta službu u Vojsci ili policiji, zahtjev za izdavanje oružnog lista za držanje, ili oružnog lista za držanje i prenošenje oružja podnosi se u roku od 30 dana od dana dodjeljivanja.

Za jedno lovačko ili sportsko oružje može se izdati oružni list za držanje i prenošenje oružja za zajedničke korisnike, za najviše tri lica koja imaju oružni list za tu vrstu oružja i prijavljeno prebivalište, odnosno boravište u istoj opštini, na propisanom obrascu.

Isprave o oružju iz st. 1, 3 i 5 ovog člana izdaju se sa rokom važenja od pet godina.

Zahtjev za izdavanje oružnog lista za držanje oružja, oružnog lista za držanje i prenošenje oružja, oružnog lista za nošenje oružja odobrenja za držanje oružja i oružnog lista za držanje konvertibilnog oružja, podnosi se na propisanom obrascu Ministarstvu u mjestu prebivališta ili boravišta, odnosno sjedištu podnosioca zahtjeva, u roku od osam dana od dana nabavke.

Visina naknade troškova izrade obrasca isprava iz st. 1, 3 i 5 ovog člana iznosi pet eura.

Izgled i sadržaj obrazaca iz st. 1, 3 i 5 ovog člana kao i sadržaj obrasca iz stava 7 ovog člana propisuje Ministarstvo.

**Registracija oružja**

**Član 27**

Registracija oružja iz kategorije A iz člana 4 stav 2 tač.6 i 7, kategorije B i kategorije C ovog zakona, vrši se unošenjem podataka o oružju (marka, model, kalibar, fabrički broj) u ispravu o oružju iz člana 11 ovog zakona i u evidenciju nadležnog organa.

Ne može se registrovati oružje iz kategorije B, kategorije A iz člana 4 stav 2 tač.6 i 7, kao i vazdušno oružje iz kategorije C koje nije ispitano, žigosano i obilježeno u skladu sa propisima koji uređuju ispitivanje, žigosanje i obilježavanje oružja.

Ukoliko oružje iz stava 2 ovog člana nije ispitano, žigosano i obilježeno, nadležni organ uputiće vlasnika da, prije registracije, ispita, žigoše i obilježi oružje u roku od osam dana.

U slučaju da vlasnik ne postupi na način i u roku propisanom u stavu 3 ovog člana, sa oružjem će se postupiti u skladu sa čl.54 i 56 ovog zakona.

**Član 28**

Fizičko, odnosno pravno lice kome je istekao rok važenja isprave o oružju iz člana 26 stav 1 ovog zakona, mora podnijeti zahtjev za izdavanje nove isprave o oružju, u roku od 30 dana od dana isteka roka važenja, na propisanom obrascu.

U slučaju iz stava 1 ovog člana, fizičkom licu će se izdati isprava o oružju iz člana 26 stav 1 ovog zakona ukoliko se utvrdi da su ispunjeni uslovi iz člana 14 stav 1 tač. 4, 5 i 6 i stava 2 tačka 1 ovog zakona, a pravnom licu će se izdati odobrenje za držanje oružja ukoliko se utvrdi da su ispunjeni uslovi iz člana 20 ovog zakona.

Ako vlasnik ne postupi u skladu sa stavom 1 ovog člana, Ministarstvo će oduzeti oružje i municiju za to oružje, a sa oduzetim oružjem i municijom postupiće se u skladu sa članom 54, 57 i 58 ovog zakona.

**4. Odobrenje za sakupljanje oružja**

**Član 29**

Odobrenje za sakupljanje oružja izdaje se fizičkom, odnosno pravnom licu koje se bavi sakupljanjem i čuvanjem vatrenog oružja, glavnih djelova oružja i municije kategorije B u istorijske, kulturne, naučne, tehničke i obrazovne svrhe ili u svrhu očuvanja nasljeđa priznatog od države (u daljem tekstu: kolekcionar), na njihov zahtjev.

Izuzetno od stava 1 ovog člana, muzej i kolekcionar mogu sakupljati oružje, glavne djelove oružja i municiju kategorije A, koji se više ne izrađuju, ako to nije u suprotnosti sa propisima o javnoj bezbjednosti i javnom redu i miru, pri čemu je svaki komad oružja potrebno dati posebno obrazloženje.

Zahtjev iz stava 1 ovog člana podnosi se Ministarstvu u mjestu prebivališta ili boravišta, odnosno sjedištu podnosioca zahtjeva, na propisanom obrascu.

Kolekcionar može sakupljati oružje i glavne djelove oružja ako posjeduje prostor za bezbjedan smještaj i čuvanje sakupljenog oružja.

Odobrenje za sakupljanje oružja izdaće se fizičkom licu ako ispunjava opšte uslove iz člana 14 stav 1 tač. 2, 3, 4, 5, 6 i 7 i stava 2 tačka 1 ovog zakona, a pravnom licu koje ispunjava uslove iz člana 20 stav 1 tačka 3 ovog zakona, pri čemu odgovorno lice u pravnom licu mora da ispunjava opšte uslove iz člana 14 stav 1 tač. 3, 4, 5 i 6 i stava 2 tačka 1 ovog zakona.

Odobrenje za sakupljanje oružja izdaje se sa rokom važenja od pet godina.

Kolekcionar kome je izdato odobrenje za sakupljanje oružja, dužan je da nabavku svakog komada oružja i glavnog dijela oružja prijavi Ministarstvu, u roku od osam dana od dana nabavke.

O prijavljenom oružju Ministarstvo će izdati potvrdu, na propisanom obrascu.

Kad Ministarstvo utvrdi da fizičko lice ne ispunjava uslove iz člana 14 stav 1 tač. 2, 3, 4, 5, 6 i 7 i stava 2 tačka 1 ovog zakona, a pravno lice iz člana 20 stav 1 tačka 3 ovog zakona i odgovorno lice u pravnom licu uslove iz člana 13 stav 1 tač. 3, 4, 5 i 6 stava 2 tačka 1 ovog zakona, Ministarstvo će oduzeti oružje i municiju za to oružje, a s oduzetim oružjem i municijom postupiće u skladu sa članovima 54, 56 i 57 ovog zakona.

Sadržaj obrazaca iz st. 2 i 7 ovog člana propisuje Ministarstvo.

**Član 30**

Oružje koje se drži na osnovu odobrenja za sakupljanje oružja ne smije se nositi, upotrebljavati, niti se za njega smije nabavljati, držati ili praviti municija, a može se prenositi samo u svrhu popravke, prepravke, izlaganja na izložbama ili sličnim manifestacijama i u slučaju promjene prebivališta, odnosno sjedišta ili adrese.

Oružje i glavni djelovi oružja sakupljeni na osnovu odobrenja za sakupljanje oružja, mogu se prodati ili predati samo licu kome je izdato odobrenje za sakupljanje oružja ili trgovcu oružjem.

**5. Nabavljanje i držanje oružja kategorije C**

**Član 31**

Fizičko lice koje je navršilo 21 godinu života, policijski službenici, profesionalna vojna lica, zaštitari i druga lica koja su prema posebnim propisima ovlašćena za držanje i nošenje oružja i koja moraju imati navršenih 18 godina života, članovi sportskih streljačkih organizacija koji se aktivno takmiče u streljaštvu i pravno lice mogu bez odobrenja Ministarstva nabavljati i držati oružje kategorije C.

Lice iz stava 1 ovog člana, koje nabavi oružje kategorije C, dužno je da ga prijavi Ministarstvu, u roku od osam dana od dana nabavke.

O prijavljenom oružju Ministarstvo će izdati potvrdu, ako fizičko lice, odnosno odgovorno lice u pravnom licu ispunjava uslove iz člana 14 stav 1 tač. 4 i 5 ovog zakona.

Ministarstvo će u skladu sa članom 54 ovog zakona oduzeti oružje kategorije C za koje je izdata potvrda o prijavljenom oružju od fizičkog lica, kad prestane da ispunjava uslove iz člana 14 stav 1 tač. 4 i 5 ovog zakona.

Trgovac oružjem dužan je da o prodaji oružja kategorije C obavijesti Ministarstvo, u roku od osam dana od dana prodaje oružja.

**5. Nabavljanje i držanje oružja kategorije D**

**Član 32**

Fizička lica starija od 18 godina, pravna lica i preduzetnici mogu bez odobrenja i prijave nadležnom organu, nabavljati i držati oružje iz kategorije D.

**6. Prava i obaveze koje proizilaze iz isprava o oružju**

**Nošenje i prenošenje oružja**

**Član 33**

Oružjekategorije A iz člana 4 stav 2 tač. 6 i 7 ovog zakona za sportsko streljaštvo, kategorije B i kategorije C ne smije se nositi niti prenositi bez važeće isprave o oružju.

Nošenje oružja podrazumijeva radnju nošenja oružja napunjenog ili spremnog za trenutnu upotrebu.

Prenošenje oružja podrazumijeva radnju prenosa oružja, za koje je izdata isprava o oružju, sa jednog mjesta na drugo, isključivo prazno i da nije spremno za upotrebu, obezbijeđeno u odgovarajućim kutijama, kovčezima ili navlakama odvojeno od municije, u slučaju promjene prebivališta ili boravišta vlasnika oružja, nabavke, popravke ili prepravke oružja, odlaska u lov, na strelište, na sportsko takmičenje ili na drugo mjesto određeno za vježbe gađanja i u drugim opravdanim slučajevima.

**Član 34**

Oružje i municija kategorije B i oružje kategorije A iz člana 4 stav 2 tač. 6 i 7 ovog zakona i municija za to oružje, mogu se prodati ili predati samo fizičkom ili pravnom licu koje ima važeće odobrenje za nabavku oružja, odnosno oružni list za držanje oružja, oružni list za držanje i nošenje oružja, oružni list za držanje konvertibilnog oružja, odnosno odobrenje za držanje oružja ili trgovcu oružjem.

Oružje i municija mogu se prodati licu iz stava 1 ovog člana neposredno, odnosno preko trgovca oružjem.

Trgovac oružjem u skladu sa ovim zakonom, dužan je da o prodaji oružja fizičkom, odnosno pravnom licu na osnovu odobrenja za nabavku oružja obavijesti Ministarstvo, u roku od osam dana od dana prodaje.

Fizičko, odnosno pravno lice koje proda ili preda oružje za koje je izdata isprava o oružju iz stava 1 ovog člana, dužno je da o prodaji ili predaji oružja obavijesti Ministarstvo, u roku od osam dana od dana prodaje ili predaje.

Pravni posao, odnosno ugovor kojim se vrši prenos vlasništva nad oružjem iz kategorije B za koje je izdata važeća isprava o oružju, mora biti zaključen u formi notarskog zapisa.

Ministarstvo neće iz svoje evidencije odjaviti oružje sa fizičkog, odnosno pravnog lica koje je prodalo ili predalo oružje, dok se oružje ne registruje na novog vlasnika.

Vlasnik oružja može u svakom trenutku nadležnom organu predati oružje bez naknade u vlasništvo države Crne Gore.

**Razmjena oružja**

**Član 35**

Fizička lica koja posjeduju oružje na osnovu važeće isprave o oružju iz člana 26 stav 1 ovog zakona ili oružje iz člana 31 stav 3 ovog zakona, mogu razmijeniti oružje iste kategorije.

Prilikom razmjene, može se mijenjati namjena oružja, ukoliko oružje i novi vlasnik ispunjavaju uslove predviđene ovim zakonom.

Prilikom razmjene oružja iz stava 1 ovog člana, fizička lica su dužna da obavijeste Ministarstvo o izvršenoj razmjeni oružja i da, ako se radi o oružju kategorije B, podnesu zahtjev za izdavanje oružnog lista za držanje oružja, odnosno oružnog lista za držanje i nošenje oružja, a oružje kategorije C da prijave radi izdavanja potvrde iz člana 30 stav 3 ovog zakona, u roku od osam dana od dana izvršene razmjene.

Odredbe člana 34 st.5 i 6 ovog zakona shodno se primjenjuju i na razmjenu oružja iz stava 1 ovog člana.

**Onesposobljavanje oružja**

**Član 36**

Vlasnik oružja koji posjeduje oružje za koje je izdata isprava o oružju iz člana 26 stav 1 ovog zakona, može takvo oružje trajno onesposobiti za upotrebu kod privrednog društva ili preduzetnika koji ima odobrenje za popravljanje i prepravljanje oružja.

Onesposobljavanje vatrenog oružja podrazumijeva onesposobljavanje svih glavnih djelova oružja na način da njihovim uklanjanjem, zamjenom ili izmjenom ne može biti omogućeno njegovo osposobljavanje.

Troškove onesposobljavanja oružja snosi vlasnik oružja.

Vlasnik oružja dužan je da obavijesti Ministarstvo o trajnom onesposobljavanju oružja, u roku od osam dana od dana onesposobljavanja, uz prilaganje potvrde iz člana 97 stav 5 ovog zakona, radi odjave.

Bliži način onesposobljavanja oružja, propisuje Ministarstvo.

**Nabavljanje municije**

**Član 37**

Municiju za oružje kategorije B, oružje kategorije A iz člana 4 stav 2 tač. 6 i 7 ovog zakona i kategorije C može nabaviti i posjedovati lice koje ima važeću ispravu o oružju.

Vlasnici oružja mogu nabavljati i držati municiju u kalibrima za koje imaju registrovano oružje.

**Promjena ličnih podataka vlasnika oružja**

**Član 38**

U slučaju kad fizičko ili pravno lice koje posjeduje oružje na osnovu isprave o oružju, promijeni lični podatak (lično ime, odnosno naziv, prebivalište ili boravište, odnosno sjedište), dužno je da podnese zahtjev za izdavanje isprave o oružju sa tim podatkom, u roku od 15 dana od dana promjene.

III. POSTUPANjE SA ORUŽJEM I MUNICIJOM

**1. Opšta pravila**

**Član 39**

Vlasnik oružja dužan je da sa oružjem i municijom pažljivo rukuje, da ih savjesno čuva na način da ne dođe u posjed neovlašćenih lica i ne ugrozi bezbjednost ljudi i objekata, kao i da postupa sa posebnom pažnjom.

Posebnom pažnjom u postupanju sa oružjem i municijom smatra se pravilno čuvanje, stručna upotreba, pravilno nošenje, prenošenje i držanje oružja u ispravnom stanju.

Policija vrši kontrolu fizičkih i pravnih lica, koja se odnosi na način čuvanja, upotrebu, pravilno nošenje, prenošenje i držanje oružja i municije, kao i na vođenje evidencije.

Učestalost kontrola iz stava 3 ovog člana zavisi od broja i kategorije tog vatrenog oružja i municije.

Registrovano oružje ne smije se davati na poslugu, osim u slučajevima predviđenim ovim zakonom.

**Član 40**

Zabranjeno je nošenje oružja na javnom mjestu.

Svi su dužni da se pridržavaju pravila javno istaknutih zabrana o unošenju oružja u određene prostore ili prostorije.

Izuzetno od stava 1 ovog člana, fizičko lice kome je izdat oružni list za držanje i nošenje oružja može nositi oružje samo radi korišćenja u lovnom terenu, na strelištu, na sportskom takmičenju ili na drugom mjestu određenom za vježbe gađanja.

Fizičko lice kome je izdat oružni list za držanje oružja može prenositi oružje samo radi popravljanja, prepravljanja ili u slučajevima promjene mjesta prebivališta ili adrese, a privredno društvo ili preduzetnik koji je registrovan za obavljanje djelatnosti prometa oružja i municije samo radi provjeravanja ispravnosti ili testiranja.

Fizičko lice ne smije nositi i koristiti oružje kad je pod uticajem alkohola, droga ili drugih psihoaktivnih supstanci, odnosno u takvom stanju da nije u mogućnosti da shvati značenje svog postupanja, odnosno da vlada svojom voljom.

Ne smije se na javnom mjestu oružje kategorije B i oružje kategorije A iz člana 4 stav 2 tač. 6 i 7 ovog zakonai kategorija C i D učiniti vidljivim drugim licima, niti se smije nositi na način koji ih uznemirava.

Izuzetno od stava 1 ovog člana, zaštitari prilikom vršenja poslova fizičke zaštite oružje mogu nositi u skladu sa zakonom kojim se uređuje zaštita lica i imovine.

**2. Čuvanje oružja i municije**

**Član 41**

Oružje i municija moraju se čuvati tako da nijesu dostupni licu koje nije ovlašćeno da ih posjeduje, a naročito maloljetnim licima, zaključani i odvojeni u ormaru, sefu ili sličnom spremištu koje se ne može otvoriti alatom uobičajene upotrebeili na drugi bezbjedan način.

Oružje i municija moraju se čuvati u stambenom ili drugom prostoru vlasnika oružja koji se nalazi u mjestu njegovog prebivališta ili boravišta, odnosno sjedištu pravnog lica.

Za vrijeme čuvanja,l nošenja, prenošenja i prevoza oružja i municije, municija ne smiju biti u oružju.

Lice koje posjeduje oružje ili municiju u skladu s ovim zakonom mora imati kontrolu nad tim oružjem i municijom za vrijeme čuvanja, upotrebe, nošenja, prenošenja i prevoza srazmjerno broju i kategoriji tog oružja i municije.

**Član 42**

Fizičko lice koji privremeno napušta mjesto prebivališta ili boravišta na vrijeme duže od godinu dana, a oružje i municiju koje u skladu sa ovim zakonom posjeduje na osnovu oružnog lista ne nosi sa sobom, može da ih preda na čuvanje licu koje ima oružni list za držanje ili držanje i nošenje oružja ili trgovcu oružjem.

O predaji na čuvanje oružja i municije u skladu sa stavom 1 ovog člana lice je dužno da obavijesti Ministarstvo, u roku od osam dana od dana predaje.

**3. Korišćenje oružja**

**Član 43**

Vlasnik oružja dužan je da oružje održava u ispravnom stanju i da pravilno rukuje njime.

Zabranjena je upotreba oružja na javnom mjestu ili na drugom mjestu gdje se može ugroziti bezbjednost građana.

Lovačko oružje smije se koristiti u skladu s propisima o lovstvu, kao i na civilnim strelištima ili drugim mjestima određenim za vježbe gađanja.

Sportsko oružje ne smije se upotrebljavati izvan civilnih strelišta ili drugih mjesta koja su određena za vježbe gađanja.

Izuzetno, vazdušno oružje iz kategodije D i oružje sa tetivom iz kategorije D smiju se upotrebljavati i na mjestima koja su po svom položaju ili po preduzetim mjerama osiguranja takva da se ne može ugroziti sigurnost građana.

Oružje je zabranjeno dati na upotrebu djeci, osim prema odredbama ovoga zakona.

Izuzetno, oružje kategorije B smiju koristiti i djeca starija od 16 godina, a vazdušno oružje i oružje sa tetivom kategorije C i D djeca starija od 12 godina na sportskim strelištima i na drugim mjestima određenim i uređenim za vježbe gađanja pod nadzorom sportskog trenera koji ispunjava opšte i posebne uslove iz člana 14 ovoga Zakona i uslove propisane posebnim propisom o sportu, uz pisanu saglasnost roditelja ili staraoca.

Izuzetno, lovačko oružje smiju koristiti lica starija od 18 godina prilikom osposobljavanja za lovca, pod nadzorom lica koje ispunjava opšte i posebne uslove iz člana 14 ovog zakona i uz pisanu saglasnost roditelja ili staraoca.

Oružje kategorije B i C mora se izvan lovišta odnosno strelišta prenositi u odgovarajućim navlakama ili kovčezima i nenapunjeno.

Zabranjeno je davati na upotrebu oružje maloljetnim licima, osim u slučaju iz stava 7 i stava 8 ovog člana.

Kratko i dugo lovačko i sportsko oružje i municija za to oružje prenose se u skladu sa članom 33 stav 3 ovog zakona.

**Član 44**

Pravno lice koje posjeduje oružje na osnovu odobrenja za držanje oružja može ga radi vršenja poslova za koje je registrovano davati na korišćenje licima zaposlenim u tom pravnom licu i koja ispunjavaju opšte i posebne uslove propisane u članu 14 ovog zakona.

Zaposleni u pravnom licu iz stava 1 ovog člana, kao i članovi sportskih, streljačkih i lovačkih organizacija, koji koriste oružje tog pravnog lica, odnosno organizacije zbog učešća na takmičenjima, moraju imati potvrdu tog pravnog lica, odnosno organizacije za držanje, nošenje i prenošenje takvog oružja i municije.

Sadržaj potvrde iz stava 2 ovog člana, propisuje Ministarstvo.

**Član 45**

Fizičko i pravno lice mogu posuđivati sportsko i lovačko oružje licu koje ima oružni list za tu vrstu oružja ili odobrenje za držanje oružja, kao i strancu kome je lovačka organizacija izdala odobrenje za lov u skladu sa posebnim zakonom, ako stranac posjeduje odobrenje za nošenje tog oružja u skladu sa propisima države u kojoj ima prebivalište.

Oružje se može posuđivati strancu na civilnom strelištu, kao i za učešće na sportskom takmičenju, ako posjeduje odobrenje za nošenje tog oružja u skladu sa propisima države u kojoj ima prebivalište.

Streljačka organizacija može svoje registrovano oružje dati na poslugu drugoj streljačkoj organizaciji, koja ima registrovanu istu vrstu oružja, na osnovu pisanog ugovora.

Streljačka organizacija može svoje registrovano oružije dati na poslugu licima kojima vrši obuku u rukovanju ili rekreativnom gađanju isključivo na civilnom strelištu uz nadzor sertifikovanog trenera ili zvaničnog rukovaoca za bezbjedno gađanje iz vatrenog oružija.

**4. Gubitak, krađa i pronalaženje oružja, municije i isprave o oružju**

**Član 46**

Fizičko i pravno lice koje posjeduje oružje na osnovu odobrenja za nabavku oružja, oružnog lista za držanje oružja, oružnog lista za držanje i prenošenje oružja, odobrenja za držanje oružja, odobrenja za sakupljanje oružja ili oružnog lista za konvertibilno oružje dužno je odmah da prijavi gubitak ili krađu oružja, municije i isprave o oružju.

Prijava iz stava 1 ovog člana, podnosi se policiji u mjestu događaja ili saznanja o gubitku ili krađi oružja, municije i isprave o oružju, kao i o njihovom pronalaženju.

O prijavi iz stava 2 ovog člana, policija obavještava Ministarstvo.

Nađeno oružje čiji je nestanak prijavljen vratiće se vlasniku ukoliko ispunjava uslove propisane ovim zakonom, osim ako je oružje dokazno sredstvo nekog istražnog ili sudskog postupka, kada se sa njim postupa u skladu sa drugim zakonom.

**Član 47**

Lice koje nađe oružje ili municiju ili sazna za skriveno oružje ili municiju dužno je o tome bez odlaganja da obavijesti policiju.

O prijavi iz stava 1 ovog člana, policija obavještava Ministarstvo.

Nađeno oružje koje nije registrovano, niti se potražuje, prelazi u vlasništvo države Crne Gore.

**6. Postupak u slučaju smrti vlasnika oružja**

**Član 48**

U slučaju smrti vlasnika oružja punoljetni član njegove porodice, zakonski zastupnik, staratelj, lice koje je sa njim živjelo u zajedničkom domaćinstvu ili kod koga se oružje u trenutku smrti nalazilo, dužno je kad sazna za postojanje oružja da o tome obavijesti policiju, radi predaje oružja, municije i odgovarajuće isprave o oružju.

O predatom oružju i municiji iz stava 1 ovoga člana, policija izdaje potvrdu i o tome obavijesti Ministarstvo.

Lice koje je naslijedilo oružje (u daljem tekstu: nasljednik) dužno je, u roku od 60 dana od dana pravosnažnosti rješenja o nasljeđivanju, da:

1) oružje proda ili pokloni;

2) podnese zahtjev za izdavanje oružnog lista za držanje oružja ili oružnog lista za držanje i nošenje oružja;

3) onesposobi oružje i zadrži ga, ili

4) preda oružje u korist države, bez naknade.

Ako je lice koje je naslijedilo oružje i municiju maloljetno, zakonski zastupnik maloljetnog nasljednika oružja može postupiti u skladu sa stavom 3 tač. 1, 3 i 4 ovog člana ili podnijeti zahtjev za izdavanje oružnog lista iz stava 3 tačka 2 ovog člana, na svoje ime.

Nasljednik oružja sa navršenih 25 godinu života dužan je da sa oružjem postupi u skladu sa stavom 3 ovog člana.

**Član 49**

Nasljednik oružja, odnosno zakonski zastupnik maloljetnog nasljednika oružja koji oružje proda, pokloni ili onesposobi, dužan je da obavijesti Ministarstvo, u roku od osam dana od dana prodaje, poklona ili onesposobljavanja.

**Član 50**

Nasljedniku oružja, odnosno zakonskom zastupniku maloljetnog nasljednika oružja koji podnese zahtjev iz člana 48 stav 3 tačka 2 ovog zakona, Ministarstvo će izdati ispravu o oružju, ako ispunjava opšte i posebne uslove iz člana 14 ovog zakona.

**Član 51**

Oružje koje nasljednik, odnosno zakonski zastupnik maloljetnog nasljednika oružja želi da zadrži kao uspomenu mora se trajno onesposobiti za upotrebu, u skladu sa ovim zakonom.

Nasljednik, odnosno zakonski zastupnik maloljetnog nasljednika oružja dužan je da odjavi trajno onesposobljeno oružje u roku od osam dana od dana onesposobljavanja i da Ministarstvu podnese potvrdu iz člana 97 stav 5 ovog zakona.

**Član 52**

Oružje koje je nasljednik, odnosno zakonski zastupnik maloljetnog nasljednika oružja predao u korist države bez naknade, odjaviće se po službenoj dužnosti.

**Član 53**

Ako nasljednik, odnosno zakonski zastupnik maloljetnog nasljednika oružja, u roku od 60 dana od dana pravosnažnosti rješenja o nasljeđivanju, ne postupi u skladu sa članom 48 stav 3 ovog zakona ili mu je odbijen zahtjev za izdavanje isprava o oružju iz člana 50 ovog zakona, sa oružjem i municijom će se postupiti na način iz čl. 58 i 59 ovog zakona.

IV. ODUZIMANjE ORUŽJA, MUNICIJE I ISPRAVA O ORUŽJU

**Član 54**

Ministarstvo donosi rješenje o oduzimanjuoružja, municije i isprave o oružju od fizičkog lica koje prestane da ispunjava neki od uslova iz člana 14 stav 1 tač. 1, 4, 5 i 6 i stav 2 tačka 1 ovog zakona.

Izuzetno od stava 1 ovog člana, u slučaju prestanka uslova iz člana 14 stav 1 tačka 1 ovog zakona, fizičkom licu se može oduzeti oružni list za držanje i nošenje oružja i izdati oružni list za držanje oružja.

Fizičko lice iz stave 1 ovog člana, dužno je da oružje, municiju i ispravu o oružju preda policiji odmah, a najkasnije u roku od 48 sati od dana dostavljanja rješenja o oduzimanju oružja, municije i isprave o oružju.

O oduzetim oružju, municiji i ispravi o oružju Policija izdaje potvrdu.

Oduzeto oružje i municiju čuva Policija do okončanja upravnog postupka, a isprava o oružju se dostavlja Ministarstvu za potrebe vođenja tog postupka.

Oduzetu ispravu o oružju čuva Ministarstvo do okončanja postupka.

Ministarstvo će rješenjem oduzeti oružje i ispravu o oružju koja je izdata za to oružje, za koje se utvrdi da je tehnički neispravno, a ne može se osposobiti za bezbjednu upotrebu, kao i oružje i ispravu o oružju iz člana 23 stav 3 ovog zakona.

Ako fizičko lice ne postupi u skladu sa stavom 3 ovog člana oružje postaje vlasništvo države Crne Gore.

**Član 55**

Ministarstvo će rješenjemoduzeti oružje, municiju, odobrenje za nabavku oružja, odobrenje za držanje oružja i odobrenje za sakupljanje oružja pravnom licu kad prestane da ispunjava neki od uslova iz člana 20 stav 1 ovog zakona.

**Član 56**

Oružje, municija i isprava o oružju privremeno će se oduzeti odmah, i prije pokretanja krivičnog, prekršajnog, odnosno upravnog postupka, do okončanja tog postupka, ako se radi o okolnostima koje ukazuju da bi oružje moglo biti zloupotrijebljeno, a naročito zbog češćeg i prekomjernog uživanja alkohola, konzumacije droga ili drugih psihoaktivnih supstanci ili poremećenih porodičnih, odnosno poslovnih odnosa i obavještenja Komisije Ministarstva zdravlja o zdravstvenom stanju lica, radi preduzimanja preventivnih mjera u cilju zaštite od nasilja u porodici ili zaštite javnog poretka, koje se moraju preduzeti bez odlaganja, a činjenice na kojima treba biti zasnovano rješenje o oduzimanju oružja su utvrđene ili barem učinjene vjerovatnim.

Oduzeto oružje i municiju i isprava o oružju iz stava 1 ovog člana čuva Policija do pravosnažnog okončanja postupka, o čemu se izdaje potvrda i odmah obavještava Ministarstvo, radi pokretanja upravnog postupka i ocjene ispunjenosti uslova iz člana 14 stav 1 tač. 1, 4, 5 i 6 i stav 2 tačka 1 ovog zakona.

**Član 57**

Oduzeto oružje i municiju vlasnik može prodati ili pokloniti fizičkom ili pravnom licu koje ispunjava uslove propisane ovim zakonom, u roku od šest mjeseci od pravosnažnosti rješenja o oduzimanju oružja, municije i isprave o oružju.

Oružje i municija koji su oduzeti u skladu sa ovim zakonom, koji ne budu prodati u roku od šest mjeseci od pravosnažnosti rješenja o oduzimanju, vlasnik oružja može onesposobiti i zadržati kao uspomenu ili predati u korist države.

Ako vlasnik oduzetog oružja i municije ne proda oružje i municiju u roku iz stava 1 ovog člana, odnosno ne onesposobi i zadrži oružje u skladu sa stavom 2 ovog člana, smatraće se da je vlasnik predao oružje i municiju u korist države Crne Gore.

**Član 58**

Oružje i municija koji su oduzeti u krivičnom ili prekršajnom postupku čuvaju se kod organa kod kojeg se vodi postupak, do okončanja tog postupka.

Oružje i municija koji su oduzeti u pravosnažno okončanom krivičnom i prekršajnom postupku, sudovi predaju policiji prema području rada tih sudova.

Predato i nađeno oružje i municija, predaje se policiji prema mjestu prebivališta odnosno boravišta fizičkog lica koje predaje oružje ili prema mjestu pronalaska oružja i municije.

Oružje i municija iz stava 2 i 3 ovog člana čuvaće se u policiji dok se ne stvore uslovi za predaju komisiji koju obrazuje ministar unutrašnjih poslova.

O načinu raspolaganja oružjem i municijom iz stava 4 ovog člana, odlučuje komisija koju obrazuje ministar unutrašnjih poslova.

U slučaju iz stava 2 i 3 ovog člana, vlasniku oduzetog, predatog ili nađenog oružja i municije ne pripada naknada.

Bliži način raspolaganja oružjem i municijom iz stava 2 i 3 ovog člana, propisuje Ministarstvo.

**Član 59**

Oružje oduzeto u skladu sa ovim zakonom skladišti se i čuva na propisan način, da ne bi došlo do oštećenja koje bi prouzrokovalo umanjenje vrijednosti oružja.

**Prelazak oružja u vlasništvo države Crne Gore**

**Član 60**

Oružjem koje je, na osnovu ovog zakona prešlo u vlasništvo države Crne Gore, raspolaže Vlada Crne Gore.

Oružje iz stava 1 ovog člana može se otuđiti, uništiti ili koristiti za potrebe državnih organa.

V. UNOŠENjE I IZNOŠENjE ORUŽJA I MUNICIJE PREKO DRŽAVNE GRANICE

**Član 61**

Crnogorski državljanin može preko državne granice, bez prethodne najave, prenositi oružje i municiju koji se u skladu sa ovim zakonom mogu nabavljati, držati, nositi i prenositi.

Oružje iz stava 1 ovog člana, stranac može u svrhu lova i učešća na sportskim takmičenjima, prenositi preko državne granice, bez prethodne najave.

Kad crnogorski državljanin ili stranac prenosi preko državne granice oružje i municiju u svrhu lova, učešća na sportskim takmičenjima i kulturno-umjetničkim manifestacijama, to oružje i municiju ne može prodavati.

Oružje i municija mogu se prenositi preko državne granice samo na graničnim prelazima za međunarodni saobraćaj, ako međunarodnim ugovorom nije drukčije određeno.

**Član 62**

Crnogorski državljanin i stranac prilikom prelaska državne granice, dužni su da oružje i municiju koje namjeravaju da prenesu preko državne granice prijave graničnoj policiji i prilože ispravu o oružju i dokaz o svrsi prenošenja oružja i municije (pozivno pismo, obavještenje organizatora lova, sportskog takmičenja ili kulturno-umjetničke manifestacije, ili odobrenje za nabavku oružja i municije).

**Član 63**

Crnogorski državljanin i pravno lice sa sjedištem u Crnoj Gori mogu u Crnu Goru unijeti oružje koje je nabavljeno za sopstvene potrebe i municiju za to oružje, na osnovu odobrenja za nabavku oružja i dozvole organa državne uprave nadležnog za poslove spoljne trgovine/ ekonomije.

Granična policija, na odobrenju iz stava 1 ovog člana, potvrđuje unos oružja i o tome obavještava organ uprave nadležan za poslove carina i Ministarstvo.

Oružje i municija koji se u skladu sa ovim zakonom mogu nabaviti bez odobrenja, mogu se unijeti u Crnu Goru.

Prilikom unošenja oružja i municije iz stava 3 ovog člana, granična policija potvrđuje unos oružja i municije na računu ili drugom odgovarajućem dokazu o nabavci oružja i municije i o tome obavještava organ uprave nadležan za poslove carina i Ministarstvo.

Vlasnik oružja iz stava 1 ovog člana dužan je da, u roku od osam dana od unosa oružja u Crnu Goru, podnese Ministarstvu zahtjev za izdavanje oružnog lista za držanje oružja ili oružnog lista za držanje i nošenje oružja, odnosno odobrenja za držanje oružja.

Ako za oružje i municiju iz stava 1 ovog člana, crnogorski državljanin sa boravkom u drugoj državi nema odobrenje za nabavku oružja, oružje će se prilikom ulaska u Crnu Goru privremeno oduzeti i o njegovom trošku dostaviti Ministarstvu u mjestu prebivališta, odnosno u mjestu posljednjeg prebivališta prije odlaska u drugu državu.

Ako crnogorski državljanin sa boravkom u drugoj državi ne podnese zahtjev za izdavanje odobrenja za nabavku oružja ili ako Ministarstvo odbije zahtjev za nabavku oružja, odrediće mu se rok od 30 dana za vraćanje oružja i municije u drugu državu.

Ako crnogorski državljanin sa boravkom u drugoj državi ne vrati oružje u drugu državu, u roku iz stava 7 ovog člana, oružje se predaje trgovcu oružjem, radi prodaje.

Oružje iz stava 8 ovog člana, može biti izloženo radi prodaje, najduže šest mjeseci od dana predaje trgovcu oružjem.

Novčani iznos dobijen prodajom oružja i municije iz stava 8 ovog člana, umanjen za troškove prodaje, uručiće se vlasniku oružja i municije.

Sa oružjem iz stava 9 ovog člana, koje ne bude prodato u roku od šest mjeseci, postupiće se u skladu sa članom 58 st. 4, 5 i 6 ovog zakona.

O oružju iz st. 1 i 8 ovog člana, Ministarstvo će obavijestiti organ državne uprave nadležan za poslove spoljne trgovine.

**Član 64**

Crnogorski državljanin sa boravkom u drugoj državi koji nema odobrenje za nabavku oružja, može radi lova i učešća na sportskim takmičenjima unijeti u Crnu Goru lovačko i sportsko oružje i municiju za to oružje, ako su mu upisani u putnu ispravu.

Upis u putnu ispravu oružja i municije iz stava 1 ovog člana, obavlja diplomatsko-konzularno predstavništvo Crne Gore, ukoliko crnogorski državljanin u skladu sa propisima države u kojoj boravi posjeduje odobrenje za nošenje tog oružja.

Ukoliko oružje i municija iz stava 1 ovog člana, nijesu upisani u putnu ispravu u skladu sa stavom 2 ovog člana, granična policija će izvršiti upis oružja i municije u putnu ispravu, ako crnogorski državljanin po propisima države u kojoj boravi posjeduje odobrenje za nošenje tog oružja.

U slučaju iz st. 1 i 3 ovog člana, granična policija će izdati odobrenje za unos oružja i municije.

Prilikom izlaska lica iz stava 1 ovog člana iz Crne Gore, granična policija će oduzeti odobrenje koje mu je izdato u skladu sa stavom 4 ovog člana i u putnoj ispravi poništiti unijete podatke o unosu oružja i municije.

**Član 65**

Crnogorski državljanin može iznijeti iz Crne Gore oružje i municiju za to oružje na osnovu oružnog lista za držanje oružja, odnosno oružnog lista za držanje i nošenje oružja, potvrde o prijavljenom oružju ili odobrenja za nabavku oružja.

**Član 66**

Stranac sa stalnim nastanjenjem u Crnoj Gori može nabaviti, držati, nositi i prenositi oružje i municiju za to oružje pod istim uslovima kao i crnogorski državljanin sa prebivalištem u Crnoj Gori.

**Član 67**

Stranac koji je u tranzitu ili koji dolazi u Crnu Goru radi lova može preko državne granice prenositi oružje i municiju za to oružje ako mu je upisano u putnu ispravu.

Upis oružja i municije u putnu ispravu iz stava 1 ovog člana, vrši diplomatsko-konzularno predstavništvo Crne Gore, ukoliko stranac po propisima države u kojoj boravi posjeduje odobrenje za nošenje tog oružja.

Ukoliko oružje i municija iz stava 1 ovog člana, nijesu upisani u putnu ispravu u skladu sa stavom 2 ovog člana, granična policija će izvršiti upis oružja i municije u putnu ispravu, ako stranac posjeduje odobrenje za nošenje tog oružja u skladu sa propisima države u kojoj ima prebivalište.

U slučaju iz st. 1 i 3 ovog člana, granična policija će izdati odobrenje za unos oružja i municije.

Prilikom izlaska lica iz stava 1 ovog člana iz Crne Gore, granična policija će oduzeti odobrenje koje mu je izdato u skladu sa stavom 4 ovog člana i u putnoj ispravi poništiti unijete podatke o unosu oružja i municije.

Izuzetno, granična policija prilikom izlaska stranca iz Crne Gore neće postupiti u skladu sa stavom 5 ovog člana, ako stranac iz opravdanih razloga (popravka, prepravka, neplanirani povratak i sl.), unijeto oružje ne iznese već ga preda na čuvanje licu u Crnoj Gori, na vrijeme ne duže od jedne godine.

U slučaju iz stava 6 ovog člana, stranac je dužan da graničnoj policiji da podatke o licu kojem je predao oružje na čuvanje, o čemu će granična policija obavijestiti Ministarstvo.

Način potvrđivanja unosa oružja i municije iz člana 63 stav 4 ovog zakona, kao i upisa oružja i municije u putnu ispravu, izdavanja odobrenja za unos oružja i municije, poništenja unijetih podataka o unosu oružja i municije iz člana 64 st. 2, 3 i 4 ovog zakona i st. 2, 3 i 4 ovog člana, propisuje Ministarstvo.

**Član 68**

Stranac može nabaviti oružje i municiju koje će iznijeti iz Crne Gore, ako ima odobrenje za nabavku oružja i municije izdato u državi svog prebivališta.

Trgovac oružjem ili lice koje prodaje oružje strancu dužan je oružje, odnosno municiju da dostavi do državne granice i preda ih strancu u prisustvu službenika granične policije.

**Član 69**

Članovi stranih streljačkih organizacija mogu preko državne granice prenositi sportsko oružje i municiju za to oružje radi učešća na sportskim takmičenjima u Crnoj Gori ili u drugoj državi u skladu sa članom 67 ovog zakona.

**Član 70**

Državljani članica Evropske unije mogu u Crnu Goru unositi oružje koje je upisano u Evropskoj propusnici za oružje, ako je za unos tog oružja Ministarstvo prethodno izdalo odobrenje za unos oružja i municije.

Zahtjev za izdavanje odobrenja iz stava 1 ovog člana, može se podnijeti u diplomatsko-konzularnom predstavništvu Crne Gore prema mjestu prebivališta državljanina članice Evropske unije iz stava 1 ovog člana.

Odobrenje za unos oružja i municije izdaje se sa rokom važenja od jedne godine.

Odobrenje za unos oružja može se produžiti za jednu godinu.

Odobrenje za unos oružja i municije neće se izdati ako postoje razlozi javnog reda i mira, bezbjednosti lica i imovine ili bezbjednosti države.

Izuzetno od stava 1 ovog člana, odobrenje za unos oružja i municije ne izdaje se ako je oružje upisano u Evropskoj propusnici za oružje u svrhu lova i učešća na sportskim takmičenjima, a državljanin članice Evropske unije posjeduje dokaz o svrsi unosa oružja u Crnu Goru (pozivno pismo, obavještenje organizatora lova ili sportskog takmičenja).

**Član 71**

Oružje koje je upisano u Evropskoj propusnici za oružje državljani članica Evropske unije mogu nositi i prenositi preko teritorije Crne Gore, u skladu sa potvrđenim međunarodnim ugovorima i ovim zakonom.

Na zahtjev državljanina članice Evropske unije, Ministarstvo će izdati Evropsku propusnicu za oružje ako je za to oružje izdalo oružni list, u skladu sa ovim zakonom.

Oduzimanje oružja, isprave o oružju i Evropske propusnice za oružje državljaninu članica Evropske unije, vrši se u skladu sa ovim zakonom.

**Član 72**

Ministarstvo će izdati odobrenje za iznošenje oružja iz Crne Gore u državu članicu Evropske unije fizičkom licu koje ima odgovarajuću ispravu o oružju prema ovom zakonu i kome je za unošenje oružja država članica Evropske unije dala prethodni pristanak, ako je on potreban.

Stranom trgovcu oružjem Ministarstvo može izdati odobrenje za prevoz oružja, ako strani trgovac oružjem posjeduje dozvolu za iznošenje oružja.

Dozvolu za iznošenje oružja stranom trgovcu oružjem izdaje organ državne uprave nadležan za poslove spoljne trgovine.

Odobrenje iz stava 2 ovog člana, izdaće se ako strani trgovac oružjem ispunjava uslove iz člana 14 stav 1 tač. 4, 5 i 6 ovog zakona.

**Oružje pripadnika stranih službi bezbjednosti**

**Član 73**

Pripadnici stranih vojnih, policijskih i drugih službi bezbjednosti koji dolaze u službenu posjetu Crnoj Gori, a po propisima svoje države nose kratko oružje koje je sastavni dio njihove uniforme, uz prethodnu najavu Ministarstva, mogu ući u državu Crnu Goru u uniformi s oružjem, odnosno unijeti oružje sa pripadajućom municijom i držati ga i nositi za vrijem boravka u Crnoj Gori.

Predstavnici strane službe bezbjednosti koji su u pratnji i neposredno štite predstavnike te države ili predstavnike međunarodnih organizacija za vrijeme tranzita ili posjeteCrnoj Gori, mogu unositi i nositi oružje i municiju samo uz odobrenje Ministarstva. Odobrenje je ograničeno vremenom boravka ili tranzita predstavnika kojeg prate i neposredno štite.

Odobrenje iz stava 2 ovog člana izdaje organ nadležan za graničnu kontrolu bez naplate takse, na obrascu koji propisuje Ministarstvo.

**Oružje pripadnika diplomatsko-konzularnih predstavništava**

**Član 74**

Pripadnicima stranih diplomatsko-konzularnih predstavništava u Crnoj Gori, može se po principu reciprociteta odobriti nabavljanje, držanje i nošenje oružja.

Pripadnici stranih diplomatsko-konzularnih predstavništava u Crnoj Gori zahtjev podnose ministarstvu nadležnom za spoljne poslove koje zahtev dostavlja Ministarstvu.Ministarstvo nadležno za spoljne poslove utvrđuje postojanje reciprociteta.

VI. PROIZVODNjA, ISPITIVANjE, OBILjEŽAVANjE, PROMET, PREPRAVLjANjE I POPRAVLjANjE I PREVOZ ORUŽJA I MUNICIJE

1. **Proizvodnja oružja i municije**

**Član 75**

Proizvodnjom oružja i municije može se baviti privredno društvo ili preduzetnik koji je registrovan za obavljanje te djelatnosti i ima odobrenje Ministarstva za obavljanje djelatnosti proizvodnje oružja.

Proizvodnja oružja podrazumijeva izradu novog oružja, a proizvodnja municije podrazumijeva izradu nove municije.

Proizvodnja naoružanja i vojne opreme vrši se u skladu sa posebnim zakonom.

**Član 76**

Privrednom društvu, odnosno preduzetniku izdaće se odobrenje iz člana 75 stav 1 ovog zakona, ako:

1) odgovorno lice u pravnom licu, odnosno preduzetnik ispunjava opšte i posebne uslove iz člana 14 ovog zakona i ima VII1 nivo kvalifikacije obrazovanja i ima odgovarajući privatni i profesionalni integritet, kao i odgovarajuće sposobnosti koje se utvrđuju na osnovu prethodnog radnog iskustva;

2) ima prostor za proizvodnju i skladištenje oružja, odnosno municije koji ispunjava uslove za bezbjednu proizvodnju i smještaj oružja, kao i zaštitu od požara, krađe i drugih nezgoda ili zloupotreba;

3) ima lice za rukovanje oružjem, odnosno municijom prilikom proizvodnje koje ima odobrenje za rukovanje oružjem.

Postojanje uslova iz stava 1 tačka 2 ovog člana, utvrđuje komisija koju obrazuje ministar unutrašnjih poslova.

Uslove iz stava 1 tačka 2 ovog člana, propisuje Ministarstvo.

Odobrenje za obavljanje djelatnosti proizvodnje oružja i municije prestaje da važi na zahtjev privrednog društva ili preduzetnika ili ako privredno društvo ili preduzetnik prestane da ispunjava uslove iz člana 76 ovog zakona.

Rješenje o prestanku važenja odobrenje za obavljanje obavljanje djelatnosti proizvodnje oružja i municije donosi Ministarstvo i protiv tog rješenja može se pokrenuti upravni spor.

**Član 77**

Odobrenje za rukovanje oružjem izdaće se licu koje ispunjava opšte i posebne uslove iz člana 14 ovog zakona i ima odgovarajuću stručnu spremu mašinskog smjera za zanimanje puškar.

Odobrenje iz stava 1 ovog člana, izdaje Ministarstvo.

**Član 78**

Prostor iz člana 76 stav 1 tačka 2 ovog zakona mora biti obezbijeđen od pristupa neovlašćenih lica, stalnom fizičkom i tehničkom zaštitom.

**Član 79**

Uz zahtjev za izdavanje odobrenja za proizvodnju oružja, odnosno municije prilaže se:

1) akt o upisu u Centralni registar privrednih subjekata;

2) podaci o odgovornom licu u pravnom licu, odnosno preduzetniku;

3) podaci o licima koja će rukovati oružjem i municijom prilikom proizvodnje;

4) upotrebna dozvola za proizvodni i skladišni objekat;

5) podaci o vrsti oružja i municije koji će se proizvoditi;

6) elaborat o tehnološkom postupku izrade;

7) opis sistema kontrole kvaliteta.

**Član 80**

Način proizvodnje oružja i municije vrši se u skladu sa posebnim zakonom.

Privredno društvo, odnosno preduzetnik iz člana 75 stav 1 ovog zakona, za proizvedeno oružje ili glavne djelove oružja mora sprovesti ispitivanje radi provjere ispunjenosti uslova proizvedenog oružja i njegove glavne djelove označiti jedinstvenom oznakom koja sadrži: naziv proizvođača ili robnu marku, naziv države ili mjesto proizvodnje i serijski broj, a ako u serijskom broju nije označena godina proizvodnje, ta godina mora se posebno označiti.

Svako pakovanje kompletne municije mora biti označeno, tako da sadrži: naziv proizvođača, identifikacioni broj serije (lota), kalibar i vrstu municije.

U svrhu ispitivanja iz stava 1 ovog člana, privredno društvo ili preduzetnik mogu nabavljati i držati potrebne vrste i količine municije, odnosno oružja.

**Član 81**

O proizvedenom i isporučenom oružju i municiji privredno društvo ili preduzetnik iz člana 66 stav 1 ovog zakona, dužno je da obavijesti organ državne uprave nadležan za poslove ekonomije, u roku od osam dana od dana proizvodnje ili isporuke.

**2. Ispitivanje i obilježavanje oružja**

**Član 82**

Proizvedeno oružje prije stavljanja u promet podliježe ispitivanju i obilježavanju žigom ili nekom drugom propisanom identifikacionom oznakom (u daljem tekstu: žig).

Ispitivanju i obilježavanju žigom, podliježe i vatreno oružje kod kojeg je prepravkom zamijenjen ili izmijenjen njegov glavni dio.

**Član 83**

Ispitivanje vatrenog oružja je provjeravanje ispravnosti funkcionisanja oružja i ispravnosti pojedinih djelova oružja, kao i kontrola izdržljivosti cijevi i drugih odgovarajućih djelova pod određenim pritiskom.

Obilježavanje žigom vatrenog oružja je utiskivanje propisanih žigova na određene djelove vatrenog oružja za koje je ispitivanjem utvrđena ispravnost.

Ispitivanje oružja iz stava 1 ovog člana, sprovodi se u skladu sa propisima Stalne međunarodne komisije za ispitivanje ručnog vatrenog oružja (u daljem tekstu: C.I.P), u skladu sa posebnim zakonom.

**Član 84**

Odredbe ovog zakona koje se odnose na ispitivanje i obilježavanje žigom ne primjenjuju se na oružje:

1) koje se uvozi ili unosi iz druge države, ako je u toj državi ispitano i obilježeno žigom;

2) koje se uvozi iz druge države isključivo za istraživačke svrhe;

3) koje se prevozi preko teritorije Crne Gore, ako je u drugoj državi ispitano i obilježeno žigom;

4) staro oružje od posebnog istorijskog značaja i njegove glavne djelove;

5) koje se proizvodi za potrebe Vojske, policije i drugih organa, u skladu sa posebnim propisima ili se za tu namjenu izvozi iz Crne Gore;

6) koje se proizvodi u Crnoj Gori, a izvozi se u drugu državu koja ne priznaje ispitivanje i obilježavanje oružja u skladu sa odredbama C.I.P.-a, pri čemu je ispitano i obilježeno u skladu sa propisima i standardima države u koju se izvozi.

Vatreno oružje iz stava 1 tač. 1 ovog člana, ako nije obilježeno žigom, podliježe obaveznom ispitivanju i označavanju žigom, koji će omogućiti identifikaciju godine i zemlje uvoza, odnosno godine i zemlje koja ga prenosi u vlasništvo lica.

**Član 85**

Ispitivanje i obilježavanje žigom vatrenog oružja vrši pravno lice koje ispunjava uslove za poslove ispitivanja i obilježavanja žigom oružja, u skladu sa posebnim zakonom.

**Član 86**

Vatreno oružje koje nije ispitano i obilježeno ne može se stavljati u promet.

**3. Individualno punjenje municije za sopstvene potrebe**

**Član 87**

Fizičko lice koje ima važeći oružni list za držanje i nošenje oružja može vršiti individualno punjenje municije za sopstvene potrebe za to oružje, isključivo za potrebe bavljenja lovom i sportskim streljaštvom.

Individualno punjenje municije podrazumijeva punjenje municije za sopstvene potrebe za oružje sa užlijebljenim i glatkim cijevima i sačmene municije.

Fizičko lice iz stava 1 ovog člana, mora biti stručno obučeno za individualno punjenje municije, o čemu mu se izdaje potvrda.

Obuku iz stava 3 ovog člana, sprovodi streljačka ili lovačka organizacija, koja ima odgovarajući stručni kadar ili angažuje stručni kadar iz Crne Gore ili druge države.

Lovačka, odnosno streljačka organizacija iz stava 4 ovog člana, izdaje potvrdu da je fizičko lice iz stava 1 ovog člana, osposobljeno za individualno punjenje municije.

O izdatim potvrdama iz stava 5 ovog člana, lovačka ili streljačka organizacija dužna je da obavijesti Ministarstvo, u roku od osam dana od dana izdavanja potvrde.

Fizičko lice iz stava 3 ovog člana, može nabavljati i posjedovati pojedinačne komponente metka: do 5 kg barutnog punjenja, do 3000 komada kapisli i čaura i projektila bez ograničenja, sa kojima je dužno da postupa u skladu sa odredbama člana 34 ovog zakona.

Individualno punjenje municije ne smatra se proizvodnjom municije i ne podliježe obaveznom ispitivanju.

Individualno punjenu municiju zabranjeno je stavljati u promet i ustupati drugom licu.

Sadržaj i izgled potvrde iz stava 3 ovog člana, propisuje Ministarstvo.

**4. Promet oružja i municije**

**Član 88**

Prometom oružja i municije može se baviti privredno društvo ili preduzetnik koji je registrovan za obavljanje te djelatnosti i ima odobrenje Ministarstva za obavljanje prometa oružja i municije.

Prometom oružja i municije podrazumijeva se promet na veliko i malo, kao i posredovanje u prometu oružja i municije između vlasnika i kupca (u daljem tekstu: komisiona prodaja).

Privrednom društvu, odnosno preduzetniku izdaće se odobrenje iz stava 1 ovog člana, ako:

1) odgovorno lice u pravnom licu, odnosno preduzetnik, kao i lica zaposlena u pravnom licu ili kod preduzetnika koja rukuju s oružjem i municijom ispunjava opšte i posebne uslove iz člana 14 ovog zakona i ima odgovarajući privatni i profesionalni integritet i odgovarajuće sposobnosti koje se utvrđuju na osnovu prethodnog radnog iskustva;

2) ima prostor za prodaju, odnosno skladištenje oružja, odnosno municije koji ispunjava uslove za bezbjedan smještaj oružja i municije, kao i zaštitu od požara, krađe i drugih nezgoda ili zloupotreba.

Postojanje uslova iz stava 3 tačka 2 ovog člana, utvrđuje komisija iz člana 72 stav 2 ovog zakona.

Promet oružja i municije na malo podrazumijeva prodaju oružja, municije i pojedinačnih komponenti metka u maloprodajnom prostoru, kao i komisionu prodaju. Ukupna količina baruta koji se nalazi u municiji koja je vidno izložena u maloprodajnom prostoru ne smije prelaziti 40 kg neto mase eksplozivne materije, odnosno 300 kg u magacinu za bezbjedan smještaj oružja i municije u maloprodajnom prostoru, a najveća dozvoljena količina pirotehničkih sredstava propisana je posebnim propisom.

U maloprodajnom prostoru mogu se prodavati i pirotehnička sredstva klase I, II, III, P1 i T1, ukoliko prostor ispunjava uslove u skladu sa zakonom kojim se uređuju eksplozivne materije.

Uslove iz stava 3 tačka 2 ovog člana, propisuje Ministarstvo.

Odobrenje za obavljanje prometa oružja i municije prestaje da važi na zahtjev privrednog društva ili preduzetnika ili ako privredno društvo ili preduzetnik prestane da ispunjava uslove iz člana 88 ovog zakona.

Rješenje o prestanku važenja odobrenje za obavljanje prometa oružja i municije donosi Ministarstvo i protiv tog rješenja može se pokrenuti upravni spor.

**Član 89**

Maloprodajni prostor iz člana 88 stav 6 ovog zakona, mora biti obezbijeđen od pristupa neovlašćenih lica stalnom tehničkom zaštitom.

Prostor za skladištenje u kojem se smješta i čuva oružje i municija namijenjena za promet na veliko mora ispunjavati uslove iz člana 76 stav 1 tačka 2 ovog zakona.

**Član 90**

Uz zahtjev za izdavanje odobrenja za promet oružja i municije prilaže se:

1) akt o upisu u Centralni registar privrednih subjekata;

2) podaci o odgovornom licu u pravnom licu, odnosno preduzetniku;

3) podaci o prostoru za prodaju, odnosno skladištenje oružja i municije iz člana 88 stav 3 tačka 2 ovog zakona.

**Član 91**

O prodatom oružju kategorije B i C privredno društvo, odnosno preduzetnik dužno je da obavijesti Ministarstvo, u roku od osam dana od dana prodaje oružja.

**5. Posredovanje u prometu oružja i municije**

**Član 92**

Posrednik u prometu oružjem i municijom mora biti registrovan za obavljanje te djelatnosti i imati odobrenje Ministarstva za posredovanje u prometu oružja.

Privrednom društvu, odnosno preduzetniku izdaće se odobrenje iz stava 1 ovog člana, ako odgovorno lice u pravnom licu, odnosno preduzetnik ispunjava opšte uslove iz člana 14 stav 1 ovog zakona.

Uz zahtjev za izdavanje odobrenja iz stava 1 ovog člana, prilaže se:

1) akt o upisu u Centralni registar privrednih subjekata;

2) podaci o odgovornom licu u pravnom licu, odnosno preduzetniku.

**6. Popravljanje i prepravljanje oružja**

**Član 93**

Popravljanjem i prepravljanjem oružja može se baviti privredno društvo ili preduzetnik koji je registrovan za obavljanje te djelatnosti i ima odobrenje Ministarstva za obavljanje djelatnosti popravljanja i prepravljanja oružja.

Popravljanje oružja podrazumijeva otklanjanje kvarova na oružju i zamjenu ili ugradnju originalnih djelova oružja u cilju funkcionalne i tehničke ispravnosti oružja.

Prepravljanje oružja podrazumijeva prilagođavanje oružja drugoj municiji, zamjenu ili ugradnju glavnih djelova oružja i druge zahvate na oružju kojima se utiče na njegovo funkcionisanje ili na tehnička svojstva.

Privrednom društvu, odnosno preduzetniku izdaće se odobrenje iz stava 1 ovog člana, ako:

1. odgovorno lice u pravnom licu, odnosno preduzetnik ispunjava opšte i posebne uslove iz člana 14 ovog ovog zakona i ima odgovarajući privatni i profesionalni integritet i odgovarajuće sposobnosti koje se utvrđuju na osnovu prethodnog radnog iskustva;

2) ima prostor za popravljanje i prepravljanje oružja, odnosno skladištenje oružja i municije koji ispunjava uslove za bezbjedan smještaj oružja i municije, kao i zaštitu od požara, krađe i drugih nezgoda ili zloupotreba;

3) ima lice za rukovanje oružjem, odnosno municijom prilikom proizvodnje koje ima odobrenje iz člana 77 ovog zakona.

Postojanje uslova iz stava 4 tačka 2 ovog člana, utvrđuje komisija iz člana 72 stav 2 ovog zakona.

Uslove iz stava 4 tačka 2 ovog člana, propisuje Ministarstvo.

**Član 94**

Prostor iz člana 93 stav 4 tačka 2ovog zakona, mora biti obezbijeđen od pristupa neovlašćenih lica stalnom tehničkom zaštitom.

**Član 95**

Uz zahtjev za izdavanje odobrenja za obavljanje djelatnosti popravljanja i prepravljanja oružja, prilaže se:

1) akt o upisu u Centralni registar privrednih subjekata;

2) podaci o odgovornom licu u pravnom licu, odnosno preduzetniku;

3) podaci o licima koja će rukovati oružjem.

**Član 96**

Privredno društvo, odnosno preduzetnik iz člana 93 stav 1 ovog zakona, za popravljeno i prepravljeno oružje mora sprovesti ispitivanje radi provjere funkcionalne i tehničke ispravnosti oružja.

U svrhu ispitivanja iz stava 1 ovog člana privredno društvo, odnosno preduzetnik iz člana 93 stav 1 ovog zakona može nabavljati i držati potrebne vrste i količine municije, odnosno oružja.

**Član 97**

Privredno društvo ili preduzetnik iz člana 93 stav 1 ovog zakona, može primiti na popravku ili prepravku samo oružje koje ima važeću ispravu o oružju.

O prepravkama oružja privredno društvo ili preduzetnik iz člana 93 stav 1 ovog zakona mora obavijestiti Ministarstvo, u roku od osam dana od dana prepravke**.**

Onesposobljavanje oružja se vrši na način da se trajno onesposobe svi glavni djelovi oružja tako da ih nije moguće ukloniti, zamijeniti ili modifikovati, niti vatreno oružje na bilo koji način ponovo osposobiti.

Vatreno oružje koje je onesposobljeno za upotrebu ne smije se osposobljavati.

O trajnom onesposobljavanju vatrenog oružja privredno društvo ili preduzetnik iz člana 93 stav 1 ovog zakona, vlasniku oružja izdaje potvrdu.

Vlasnik oružja dužan je da trajno onesposobljeno oružje prijavi nadležnom organu u roku od osam dana od dana onesposobljavanja.

Podatak o onesposobljenosti unosi se u izdatu ispravu.

**Član 98**

Oružje koje je primljeno radi popravke ili prepravke ne smije se iznositi iz prostora iz člana 93 stav 4 tačka 2 ovog zakona, do njegove predaje vlasniku oružja.

Izuzetno, oružje koje je primljeno radi popravke ili prepravke može se iznositi iz prostorija određenih za rad do njegove predaje vlasniku, ako je to potrebno radi popravljanja, odnosno prepravljanja ili ispitivanja oružja.

**6. Prevoz oružja, glavnih djelova oružja i municije u svrhu prometa**

**Član 99**

Prevozom oružja, glavnih djelova oružja i municije može se baviti privredno društvo ili preduzetnik koji je registrovan za obavljanje djelatnosti prometa iz člana 88 stav 1 ovog zakona i ima odobrenje Ministarstva za prevoz oružja i municije.

Prevoz oružja podrazumijeva prevoz oružja, glavnih djelova oružja i municije namijenjenih prometu oružja i municije unutar teritorije Crne Gore (u daljem tekstu: unutrašnji prevoz) ili prevoz oružja, glavnih djelova oružja i municije namijenjenih prometu oružja i municije preko državne granice (u daljem tekstu: međunarodni prevoz).

Odobrenje iz stava 1 ovog člana, izdaje Ministarstvo.

Za oružje kategorije C i D nije potrebno odobrenje za prevoz oružja.

Oružje i municija mogu se prevoziti preko državne granice samo na graničnim prelazima za međunarodni saobraćaj, ako međunarodnim ugovorom nije drukčije određeno.

**Član 100**

Zahtjev za izdavanje odobrenja iz člana 99 stav 1 ovog zakona, sadrži podatke o:

1) nazivu i adresi pošiljaoca;

2) nazivu i adresi primaoca;

3) nazivu i adresi proizvođača;

4) vrsti, količini i načinu pakovanja oružja, odnosno municije kad se radi o uvozu, odnosno vrsti, marki, modelu, fabričkom broju, kalibru, količini i načinu pakovanja kad se radi o izvozu;

5) vrsti i oznaci prevoznog sredstva, imenu i prezimenu vozača i pratnje, kao i broju putne isprave vozača, odnosno pratnje;

6) približnom datumu početka prevoza, smjeru kretanja i odredištu;

7) nazivu ulaznog i izlaznog graničnog prelaza i datumu prevoženja preko graničnog prelaza;

8) mjerama bezbjednosti za vrijeme prevoza;

9) uvoznoj ili izvoznoj dozvoli organa državne uprave nadležnog za poslove ekonomije, kad se radi o međunarodnom prevozu.

Ministarstvo može da naredi preduzimanje posebnih mjera bezbjednosti za vrijeme prevoza (smjer kretanja, pratnja pošiljaoca ili prevoznika, pratnja policije i dr.), u slučajevima kad je to neophodno zbog zaštite života i zdravlja ljudi, imovine i zaštite životne sredine.

Odobrenje za prevoz oružja i municije izdaje se sa rokom važenja od 90 dana.

**Član 101**

Na prevoz municije, u pogledu mjera bezbjednosti, shodno se primjenjuju propisi o prevozu eksplozivnih materija.

VII. CIVILNO STRELIŠTE I DRUGO MJESTO ODREĐENO ZA VJEŽBE GAĐANJA

1. Civilno strelište

**Član 102**

Pružanjem usluga sportsko-rekreativnog gađanja na civilnom strelištu može se baviti pravno lice ili preduzetnik koji je registrovan za obavljanje te djelatnosti i ima odobrenje Ministarstva za pružanje usluga sportsko-rekreativnog gađanja na civilnom strelištu.

Civilno strelište je prostor namijenjen sportsko-rekreativnom gađanju, koji ispunjava tehničke i sigurnosne uslove za bezbjednu upotrebu oružja.

**Član 103**

Pravnom licu, odnosno preduzetniku izdaće se odobrenje iz člana 102 stav 1 ovog zakona, ako:

1) odgovorno lice u pravnom licu, odnosno preduzetnik ispunjava opšte i posebne uslove iz člana 14 ovog zakona;

2) ima civilno strelište koje ispunjava minimalno tehničke i bezbjednosne uslove i prostor za bezbjedan smještaj oružja i municije i zaštitu od požara, krađe i drugih nezgoda ili zloupotreba;

3) ima stručno lice koje ispunjava opšte i posebne uslove iz člana 14 ovog zakona i stručno je osposobljeno za obučavanje lica za bezbjednu upotrebu oružja;

**4)** ispunjava uslove za zaštitu od buke u pogledu jačine buke i uticaja na životnu sredinu i zdravlje ljudi.

Postojanje uslova iz stava 1 tačka 2 ovog člana, utvrđuje komisija iz člana 72 stav 2 ovog zakona.

Bliže uslove iz stava 1 tačka 2 ovog člana, kao i minimalno tehničke i bezbjednosne uslove iz člana 110 stav 2 ovog zakona propisuje Ministarstvo.

**Član 104**

Prostor iz člana 103 stav 1 tačka 2 ovog zakona, mora biti obezbijeđen od pristupa neovlašćenih lica stalnom tehničkom zaštitom.

**Član 105**

Uslove iz člana 103 stav 1 tačka 5 ovog zakona, procjenjuje organ državne uprave nadležan za zaštitu od buke u životnoj sredini, u skladu s propisima kojim se utvrđuju mjere za sprječavanje štetnog uticaja buke u životnoj sredini i zdravlja ljudi, o čemu dostavlja izvještaj Ministarstvu.

**Član 106**

Uz zahtjev za izdavanje odobrenja iz člana 102 stav 1 ovog zakona prilaže se:

1) akt o upisu u Centralni registar privrednih subjekata;

2) podaci o odgovornom licu u pravnom licu, odnosno preduzetniku;

3) podaci o stručnom licu iz člana 103 stav 1 tačka 3 ovog zakona;

4) upotrebna dozvola za civilno strelište za magacin za potrebe civilnog strelišta-organ lokalne samouprave,MUP izdaje rješenje za civilno strelište;

5) elaborat civilnog strelišta;

6) izvještaj geometra o činjeničnom stanju;

7) uvjerenje o vlasništvu nad zemljištem (zakup,kupovina…);

8) Balistički projekat-balističar.

**Prestanak važenja odobrenja**

Član 107

Odobrenje iz člana 102 stav 1 ovog zakona prestaje da važi na zahtjev imaoca odobrenja ili ako imalac tog odobrenja prestane da ispunjava uslove iz člana 103 ovog zakona.

U slučaju promjene uslova na osnovu kojih je izadato odobrenje iz člana 102 stav 1 ovog zakona, pravno lice ili preduzetnik je dužno da o nastaloj promjeni obavijesti Ministarstvo u roku od osama dana od dana nastanka promjene.

Ministarstvo može po službenoj dužnosti pokrenuti postupak ocjene ispunjenosti uslova iz člana 103 ovog zakona, ukoliko se učine vjerovatnim da postoje okolnosti o prestanku ispunjavanja propisanih uslova.

Rješenje o prestanku važenja odobenja donosi Ministarstvo i protiv tog rješenja može se izjaviti žalba.

**Član 108**

Oružje na civilnom strelištu može koristiti samo fizičko lice koje u skladu sa ovim zakonom ima oružni list za držanje oružja, odnosno oružni list za držanje i nošenje oružja ili odobrenje za držanje oružja, kao i službena lica koja u okviru obavljanja službene djelatnosti koriste oružje.

Izuzetno od stava 1 ovog člana, pod nadzorom stručnog lica oružje na civilnom strelištu može koristiti fizičko lice koje se aktivno bavi sportskim streljaštvom, kao i fizičko lice koje se bavi rekreativnim gađanjem.

Stručno lice iz stava 2 ovog člana, mora da ispunjava opšte i posebne uslove iz člana 14 ovog zakona.

Civilna strelišta moraju biti opremljena priborom za pružanje prve pomoći.

Na civilnim strelištima nije dozvoljena prodaja i konzumiranje alkoholnih pića.

**Član 109**

Pravno lice ili preduzetnik iz člana 102 stav 1 ovog zakona, može nabavljati potrebne količine oružja i municije radi korišćenja na strelištu.

**Član 110**

1. **Drugo mjesto određeno za vježbe gađanja**

Vježbe gađanja mogu se izvoditi i na drugom mjestu određenom za vježbe gađanja koje lovačka ili streljačka organizacija koristi za vježbe gađanja i isprobavanja lovačkog ili sportskog oružja ili organizaciju streljačkih i lovačkih takmičenja, za koje je Ministarstvo izdalo odobrenje.

Drugo mjesto određeno za vježbe gađanja je prostor koji po svom položaju i preduzetim mjerama obezbjeđenja ne može ugroziti sigurnost ljudi i imovine i koji ispunjava minimalno tehničke i bezbjednosne uslove.

Na drugo mjesto određeno za vježbe gađanja, primjenjuju se odredbe člana 108 ovog zakona.

**Član 111**

Zahtjev za izdavanje odobrenja iz člana 110 stav 1 ovog zakona može podnijeti lovačka ili streljačka organizacija.

Uz zahtjev za izdavanje odobrenja za iz člana 110 stav 1 ovog zakona prilaže se:

* akt o registraciji lovačke ili streljačke organizacije kod nadležnog organa državne uprave;
* podaci o odgovornom licu organizacije;
* dokaz o vlasništvu ili pravu korišćenja lovišta ili prostora za vježbe gađanja;
* podaci o odgovornom licu za mjesto gađanja koje mora ispunjavati uslove stručnog lica iz člana 103 stav 1 tačka 3 ovog zakona.

Član 112

Odobrenje iz člana 110 stav 1 ovog zakona prestaje da važi na zahtjev imaoca odobrenja ili ako imalac tog odobrenja prestane da ispunjava minimalno tehničke i bezbjednosne uslove.

Ministarstvo može po službenoj dužnosti pokrenuti postupak ocjene ispunjenosti minimalno tehničke i bezbjednosne uslove, ukoliko se učine vjerovatnim da postoje okolnosti o prestanku ispunjavanja propisanih uslova.

Rješenje o prestanku važenja odobenja donosi Ministarstvo i protiv tog rješenja može se izjaviti žalba.

**3. Osposobljavanje građana za pravilnu upotrebu vatrenog oružja**

**Član 113**

Osposobljavanjem građana za pravilnu upotrebu vatrenog oružja vrši Policijska akademija, o čemu se fizičkom licu izdaje potvrda o osposobljenosti za pravilnu upotrebu vatrenog oružja.

Bliži način osposobljavanja građana za pravilnu upotrebu vatrenog oružja, propisuje organ državne uprave nadležan za poslove prosvjete.

VIII. NADZOR

**Član 114**

Nadzor nad sprovođenjem ovog zakona vrši Ministarstvo.

Prilikom vršenja nadzora službena lica Ministarstva ovlašćena su da pregledaju pojedinačne akte i poslovne knjige, evidencije, prostorije u kojima se čuva oružje, kao i samo oružje, traže obavještenja, nalažu mjere u cilju primjene propisa, vode upravni postupak, podnose prekršajne i krivične prijave i preduzimaju sve radnje proistekle iz ovih postupaka, u skladu sa zakonom.

IX. EVIDENCIJE

**Član 115**

Ministarstvo vodi evidencije o: izdatim odobrenjima za nabavku oružja, oružnim listovima za držanje oružja, oružnim listovima za držanje i nošenje oružja,odobrenjima za nabavku glavnih dijelova oružja; odobrenjima za držanje oružja, odobrenjima za sakupljanje oružja isvakom prijavljenom komadu oružja, odobrenjima za rukovanje oružjem, Evropskim propusnicama za oružje i drugim ispravama o oružju izdatim na osnovu potvrđenih međunarodnih ugovora; prijavljenom oružju kategorije C; prepravljenom, onesposobljenom, predatom i uništenom oružju i municiji; oduzetom oružju i municiji; izdatim odobrenjima za: proizvodnju oružja i municije, promet oružja i municije, posredovanje u prometu oružja; popravljanje i prepravljanje oružja, prevoz oružja i municije; odobrenjima za pružanje usluga sportsko-rekreativnog gađanja na civilnom strelištu, odobrenjima za drugo mjesto za vježbe gađanja i o osposobljavanju građana za pravilnu upotrebu vatrenog oružja; potvrdama za individualno punjenje municije, koje izdaje lovačka, odnosno streljačka organizacija.

Policija vodi evidencije o: prijavama o gubitku, krađi i pronalaženju oružja i municije; nađenom oružju i municiji; privremeno oduzetom oružju i municiji, kao i ispravama o oružju; **predatom oružju i municiji; onesposobljenom oružju**; prenešenom oružju preko državne granice i izdatim odobrenjima za unos oružja i municije.

Diplomatsko-konzularno predstavništvo Crne Gore vodi evidenciju o upisu oružja i municije u putnu ispravu.

Organ državne uprave nadležan za poslove zdravlja vodi evidenciju o izdatim uvjerenjima o zdravstvenoj sposobnosti za držanje i nošenje oružja.

Organ državne uprave nadležan za poslove ekonomije vodi evidenciju o

proizvedenom i isporučenom oružju, glavnim djelovima oružja i municije.

Evidencija iz st. 1, 2 i 5 ovog člana sadrži podatke o vrsti, marki, modelu, kalibru i serijskom broju vatrenog oružja i oznaci na kućištu ili zatvaraču, kao i serijskom broju ili jedinstvenoj oznaci na glavnim djelovima oružja (ako je drukčija od oznake na kućištu ili ležištu metka vatrenog oružja).

Evidencije iz st. 1 i 5 ovog člana sadrže podatke o ličnom imenu, odnosno nazivu i adresi dobavljača i lica koje nabavlja ili posjeduje vatreno oružje i datumu nabavke.

Lični podaci sadržani u evidencijama iz st. 1 do 5 ovog člana obrađuju se u skladu sa zakonom kojim se uređuje zaštita podataka o ličnosti.

Evidencije iz st. 1 do 5 ovog člana vode se u elektronskoj formi.

Podaci iz evidencije iz st. 2, 3 i 4 ovog člana čuvaju se pet godina, a podaci iz st. 1 i 5 ovog člana čuvaju se trajno.

**Član 116**

Evidenciju je dužno da vodi:

1. fizičko ili pravno lice koje ima odobrenje za sakupljanje oružja, o sakupljenom oružju i glavnim djelovima oružja;
2. privredno društvo ili preduzetnik koji ima odobrenje za proizvodnju oružja i municije, o proizvedenom i isporučenom oružju, glavnim djelovima oružja i municiji, kao i o ispitivanju i obilježavanju žigom vatrenog oružja i glavnih djelova oružja;
3. privredno društvo ili preduzetnik koji ima odobrenje za promet oružja i municije, o nabavljenom i prodatom oružju, glavnim djelovima oružja i municiji;
4. privredno društvo ili preduzetnik koji ima odobrenje za posredovanje u prometu oružja, o nabavci, prodaji ili dogovaranju prenosa oružja između proizvođača i trgovca oružjem;
5. privredno društvo ili preduzetnik koji ima odobrenje za popravljanje i

prepravljanje oružja o popravljenom i prepravljenom oružju, ispitivanju oružja, kao i trajno onesposobljenom oružju;

1. privredno društvo i preduzetnik koji ima odobrenje za prevoz oružja i municije, o izvršenom prevozu oružja i municije, kao i o pošiljaocu, primaocu, proizvođaču, vrsti i količini oružja i municije koju prevozi;
2. pravno lice ili preduzetnik koji ima odobrenje za pružanje usluga sportsko-rekreativnog gađanja na civilnom strelištu, kao i za osposobljavanje građana za pravilnu upotrebu vatrenog oružja o nabavljenom oružju i glavnim djelovima oružja, korišćenju oružja, nabavljenoj i utrošenoj municiji i izdatim potvrdama o osposobljenosti za pravilnu upotrebu vatrenog oružja;
3. lovačka ili sportska organizacija o izdatim potvrdama za individualno punjenje municije.

Evidencije iz stava 1 tač. 1, 2, 3, 4, 5 i 7 ovog člana sadrže podatke o vrsti, marki, modelu, kalibru i serijskom broju vatrenog oružja i oznaku na kućištu ili zatvaraču, kao i serijski broj ili jedinstvenu oznaku na glavnim djelovima oružja (ako je drukčija od oznake na kućištu ili ležištu metka vatrenog oružja).

Evidencije iz stava 1 tač. 1, 3, 4 i 7 ovog člana sadrže podatke o ličnom imenu, odnosno nazivu i adresi dobavljača i lica koje nabavlja ili posjeduje vatreno oružje i datum nabavke.

Evidencije iz stava 1 tač. 1 do 5 ovog člana čuvaju se trajno, a evidencije iz stava 1 tač. 6, 7 i 8 ovog člana čuvaju se pet godina.

U slučaju prestanka postojanja privrednog društva, drugog pravnog lica ili preduzetnika, evidencije koje su vodili u skladu sa stavom 1 tač. 1, 5, 6, 7 i 8 ovog člana, predaju se Ministarstvu, a evidencije iz stava 1 tač. 2, 3 i 4 ovog člana organu državne uprave nadležnom za poslove ekonomije.

**Legalizacija i dobrovoljna predaja oružja u vlasništvu države**

**Član 117**

Ministar može kada to zahtijevaju razlozi očuvanja bezbjednosti građana i javnog reda i mira, periodično, raspisati poziv za pokretanje postupka registracije ili predaje neregistrovanog oružja, odnosno municije tj. legalizaciju oružja i municije.

X. KAZNENE ODREDBE

**Član 118**

Novčanom kaznom od 1.000 do 20.000 eura kazniće se za prekršaj pravno lice ako:

1. u roku od osam dana od dana nabavke kolekcionar ne prijavi nabavku svakog komada oružja Ministarstvu (član 28 stav 7);
2. u roku od osam dana od dana prodaje oružja fizičkom, odnosno pravnom licu na osnovu odobrenja za nabavku oružja ne obavijesti Ministarstvo o prodaji tog oružja (član 33 stav 3);
3. u roku od osam dana od dana prodaje ili predaje oružja za koje je izdata isprava o oružju o prodaji ili predaji oružja fizičkom, odnosno pravnom licu koje ima važeće odobrenje za nabavku oružja, odnosno oružni list za držanje oružja ili oružni list za držanje i nošenje oružja, odnosno odobrenje za držanje oružja ili trgovcu oružjem ne obavijesti Ministarstvo o prodaji ili predaji tog oružja (član 33 stav 4);
4. oružje i municiju ne čuva na bezbjedan način, zaključano i odvojeno u ormanu, sefu ili sličnom spremištu, tako da nijesu dostupni licu koje nije ovlašćeno da ih posjeduje (član 41 stav 1);
5. oružje i municiju ne čuva u stambenim ili drugom prostoru koje se nalaze u njegovom sjedištu (član 41 stav 2);
6. municija se nalazi u oružju za vrijeme čuvanja, upotrebe, nošenja, prenošenja i prevoza (član 41 stav 3);
7. nema kontrolu nad oružjem i municijom koje posjeduje u skladu s ovim zakonom za vrijeme čuvanja, upotrebe, nošenja, prenošenja i prevoza, srazmjerno broju i kategoriji tog oružja i municije (član 41 stav 4);
8. ne održava oružje u ispravnom stanju ili sa njim nepravilno rukuje (član 43 stav 1);
9. da oružje na upotrebu maloljetnom licu, osim u slučaju iz člana 43 stav 7 i 8 ovog zakona (član 43 stav 9);
10. kratko i dugo lovačko i sportsko oružje za koje posjeduje ispravu o oružju i municiju za to oružje, prenosi sa jednog mjesta na drugo, koje nije prazno i koje je spremno za upotrebu, neobezbijeđeno u odgovarajućim kutijama, kovčezima ili navlakama odvojeno od municije (član 43 stav 11, a u vezi sa članom 32 stav 3);
11. lice iz člana 44 stav 2 ovog zakona, koristi oružje iz člana 44 stav 1 ovog zakona, a ne posjeduje izdatu potvrdu za držanje, nošenje i prenošenje tog oružja i municije (član 44 stav 2);
12. posudi oružje koje nije sportsko ili lovačko ili posudi sportsko i/ili lovačko oružje licu koje nema ispravu o oružju za tu vrstu oružja (član 45 stav 1);
13. ne prijavi gubitak ili krađu oružja, municije i isprave o oružju odmah po saznanju za gubitak ili krađu (član 46 stav 1);
14. oružje i municiju koje proda strancu, ne dostavi do državne granice i ne preda ga strancu u prisustvu službenika granične policije (član 68 stav 2);
15. prostor iz člana 76 stav 1 tačka 2 ovog zakona, ne obezbijedi od pristupa neovlašćenih lica, stalnom fizičkom i tehničkom zaštitom (član 78);
16. za proizvedeno oružje ili glavne djelove oružja, ne sprovede ispitivanje radi provjere ispunjenosti uslova proizvedenog oružja i njegove glavne djelove ne označi jedinstvenom oznakom (član 80 stav 2);
17. svako pakovanje kompletne municije ne označi, tako da sadrži: naziv

proizvođača, identifikacioni broj serije (član 80 stav 3);

1. za popravljeno i prepravljeno oružje ne sprovede ispitivanje, radi provjere funkcionalne i tehničke ispravnosti tog oružja (član 96 stav 1);
2. u roku od osam dana od dana prepravke oružja ne obavijesti Ministarstvo o prepravci tog oružja (član 97 stav 2);
3. osposobljava vatreno oružje koje je onesposobljeno za upotrebu (član 97 stav 4);
4. oružje koje je primljeno radi popravke ili prepravke iznosi iz prostora iz člana 84 stav 4 tačka 2 ovog zakona, do predaje vlasniku, osim u slučaju iz člana 89 stav 2 ovog zakona (član 89);
5. prevozi oružje i municiju na osnovu odobrenja za prevoz oružja i municije, suprotno pravilima i mjerama bezbjednosti definisanim u tom odobrenju (član 90);
6. dopušti korišćenje oružja na civilnom strelištu fizičkom licu, koje nema oružni list za držanje oružja ili oružni list za držanje i nošenje oružja ili odobrenje za držanje oružja, bez nadzora stručnog lica (član 97 st. 1 i 2);
7. ne vodi evidenciju o sakupljenom oružju i djelovima oružja, na osnovu odobrenja za sakupljanje oružja (član 111 stav 1 tačka 1);
8. ne vodi evidenciju o proizvedenom i isporučenom oružju i municiji, o ispitivanju i obilježavanju žigom vatrenog oružja i njegovih glavnih djelova, o nabavljenom i prodatom oružju i municiji, o nabavci, prodaji ili dogovaranju prenosa oružja između proizvođača i trgovca oružjem, o popravljenom i prepravljenom oružju, ispitivanju oružja, o trajnom onesposobljavanju oružja, o prevozu oružja i municije, o nabavljenom oružju i njegovom korišćenju, o nabavljenoj i utrošenoj municiji, kao i o izdatim potvrdama za individualno punjenje municije i potvrdama o osposobljenosti za pravilnu upotrebu vatrenog oružja (član 111 stav 1 tač. 2 do 8).

Za prekršaje iz stava 1 ovog člana, kazniće se novčanom kaznom od 200 do 2.000 eura i odgovorno lice u pravnom licu.

Za prekršaje iz stava 1 ovog člana, kazniće se preduzetnik novčanom kaznom od 150 do 6.000 eura.

Za prekršaje iz stava 1 tač. 4, 9, 11, 16 i 17 ovog člana izriče se i zaštitna mjera oduzimanja oružja i municije.

**Član 119**

Novčanom kaznom u iznosu od 500 eura kazniće se za prekršaj pravno lice ako:

1) ne vrati odobrenje za nabavku oružja koje nije iskorišćeno, u roku od osam dana od isteka roka važenja odobrenja (član 24 stav 2);

2) u roku od 30 dana od dana isteka roka važenja isprave o oružju, ne podnese zahtjev za izdavanje nove isprave o oružju (član 27 stav 1);

3) nabavljeno oružje kategorije C, ne prijavi Ministarstvu u roku od osam dana od dana nabavke tog oružja (član 30 stav 2);

4) ne obavijesti Ministarstvo u roku od osam dana od dana prodaje oružja kategorije C (član 30 stav 5);

5) posjeduje oružje na osnovu isprave o oružju, a promijeni lični podatak i ne podnese zahtjev za izdavanje isprave o oružju sa tim podatkom, u roku od 15 dana od dana promjene (član 38).

Za prekršaje iz stava 1 ovog člana, kazniće se novčanom kaznom u iznosu od 300 eura i odgovorno lice u pravnom licu.

**Član 120**

Novčanom kaznom u iznosu od 500 do 2.000 eura kazniće se za prekršaj preduzetnik, ako:

1. ne vrati odobrenje za nabavku oružja koje nije iskorišćeno u roku od osam dana od isteka roka važenja odobrenja (član 24 stav 2);
2. u roku od 30 dana od dana isteka roka važenja isprave o oružju, ne podnese zahtjev za izdavanje nove isprave o oružju (član 27 stav 1);
3. nabavljeno oružje kategorije C ne prijavi Ministarstvu u roku od osam dana od dana nabavke tog oružja (član 30 stav 2);
4. ne obavijesti Ministarstvo, u roku od osam dana od dana prodaje oružja kategorije C (član 30 stav 5);
5. oružje kategorije B i oružje kategorije A iz člana 4 stav 2 tač. 6 i 7 i municiju za to oružje koje posjeduje na osnovu važeće isprave o oružju nosi ili prenosi bez te isprave o oružju (član 32);
6. posjeduje oružje na osnovu isprave o oružju, a promijeni lični podatak i ne podnese zahtjev za izdavanje isprave o oružju sa tim podatkom, u roku od 15 dana od dana promjene (član 38).

**Član 121**

Novčanom kaznom od 100 do 1.000 eura kazniće se za prekršaj fizičko lice, ako:

1. u roku od osam dana od dana nabavke oružja ne podnese zahtjev za izdavanje oružnog lista za držanje oružja, odnosno oružnog lista za držanje i nošenje oružja i oružnog lista za držanje konvertibilnog oružja (član 25 stav 7);
2. u roku od osam dana od dana nabavke kolekcionar ne prijavi nabavku svakog komada oružja Ministarstvu (član 28 stav 7);
3. oružje kategorije B i municiju za to oružje koje posjeduje na osnovu važeće isprave o oružju nosi ili prenosi bez te isprave o oružju (član 32);
4. u roku od osam dana od dana prodaje ili predaje oružja za koje je izdata isprava o oružju o prodaji ili predaji oružja fizičkom, odnosno pravnom licu koje ima važeće odobrenje za nabavku oružja, odnosno oružni list za držanje oružja ili oružni list za držanje i nošenje oružja, odnosno odobrenje za držanje oružja ili trgovcu oružjem ne obavijesti Ministarstvo o prodaji ili predaji tog oružja (član 33 stav 4);
5. u roku od osam dana od dana trajnog onesposobljavanja oružja ne obavijesti Ministarstvo radi odjave tog oružja, uz prilaganje potvrde iz člana 97 stav 5 ovog zakona (član 35 stav 4);
6. sa oružjem i municijom ne postupa sa posebnom pažnjom (član 39);
7. unosi oružje u određene prostore ili prostorije na kojima je javno istaknuta zabrana unošenja oružja (član 40 stav 2);
8. oružje nosi i koristi kad je pod uticajem alkohola, droga ili drugih psihoaktivnih supstanci, odnosno u takvom stanju da nije u mogućnosti shvatiti značenje svog postupanja, odnosno vladati svojom voljom (član 40 stav 6);
9. oružje kategorije B, C i D koje na javnom mjestu učini vidljivim drugim licima, odnosno nosi na način kojim se uznemiravaju građani (član 40 stav 7);
10. oružje i municiju ne čuva na bezbjedan način, zaključano i odvojeno u metalnom ormanu, sefu ili sličnom spremištu, tako da nijesu dostupni licu koje nije ovlašćeno da ih posjeduje (član 41 stav 1);
11. oružje i municiju ne čuva u stambenom ili drugom prostoru vlasnika oružja koji se nalazi u mjestu njegovog prebivališta ili boravišta (član 41 stav 2);
12. oružje i municiju drži na istom mjestu, za vrijeme čuvanja, upotrebe, nošenja, prenošenja i prevoza (član 41 stav 3);
13. nema kontrolu nad oružjem i municijom koje posjeduje u skladu s ovim zakonom za vrijeme čuvanja, upotrebe, nošenja, prenošenja i prevoza, srazmjerno broju i kategoriji tog oružja i municije (član 41 stav 4);
14. o predaji na čuvanje oružja i municije u skladu sa članom 42 stav 1 ovog zakona, ne obavijesti Ministarstvo u roku od osam dana od dana predaje (član 42 stav 2);
15. ne održava oružje u ispravnom stanju ili sa njime nepravilno rukuje (član 43 stav 1);
16. da oružje na upotrebu maloljetnom licu, osim u slučaju iz člana 43 stav 7 ovog zakona (član 43 stav 10);
17. kratko i dugo lovačko i sportsko oružje za koje posjeduje ispravu o oružju i municiju za to oružje, prenosi sa jednog mjesta na drugo, koje nije prazno i koje je spremno za upotrebu, neobezbijeđeno u odgovarajućim kutijama, kovčezima ili navlakama odvojeno od municije (član 44 stav 11, a u vezi sa članom 32 stav 3);
18. lice iz člana 44 stav 2 ovog zakona, koristi oružje iz člana 44 stav 1 ovog zakona, a ne posjeduje izdatu potvrdu za držanje, nošenje i prenošenje tog oružja i municije (član 44 stav 2);
19. posudi oružje koje nije sportsko ili lovačko ili posudi sportsko i/ili lovačko oružje licu koje nema ispravu o oružju za tu vrstu oružja (član 45 stav 1);
20. ne prijavi gubitak ili krađu oružja, municije i isprave o oružju odmah po saznanju za gubitak ili krađu (član 46 stav 1);
21. u roku od osam dana od dana prodaje, poklona ili onesposobljavanja oružja, nasljednik oružja odnosno zakonski zastupnik maloljetnog nasljednika oružja koji oružje proda, pokloni ili onesposobi, ne obavijesti Ministarstvo (član 49);
22. ne prijavi graničnoj policiji oružje i municiju koju namjerava da prenese preko državne granice (član 67);
23. oružje i municiju koju proda strancu, ne dostavi do državne granice i ne preda je strancu u prisustvu službenika granične policije (član 68 stav 2);
24. ako lice iz člana 87 stav 3 ovog zakona, posjeduje više od 5 kg barutnog punjenja ili više od 3000 komada kapisli (član 87 stav 7);
25. ako lice iz člana 87 stav 3 ovog zakona komponente metka koje posjeduje ne čuva u skladu sa odredbama člana 41 ovog zakona (član 87 stav 7);
26. osposobljava vatreno oružje koje je onesposobljeno za upotrebu (član 97 stav 4)

Za prekršaje iz stava 1 ovoga člana, tač. 8, 10, 16 i 19, izriče se i zaštitna mjera oduzimanja oružja i municije.

**Član 122**

Novčanom kaznom u iznosu od 200 eura kazniće se za prekršaj fizičko lice ako:

1) ne vrati odobrenje za nabavku oružja koje nije iskorišćeno u roku od osam dana od isteka roka važenja odobrenja (član 24 stav 2);

2) u roku od 30 dana od dana isteka roka važenja isprave o oružju, ne podnese zahtjev za izdavanje nove isprave o oružju (član 27 stav 1);

3) nabavljeno oružje kategorije C, ne prijavi Ministarstvu u roku od osam dana od dana nabavke tog oružja (član 30 stav 2);

4) posjeduje oružje na osnovu isprave o oružju, a promijeni lični podatak i ne podnese zahtjev za izdavanje isprave o oružju sa tim podatkom, u roku od 15 dana od dana promjene (član 38);

5) po saznanju o postojanju oružja, nakon smrti vlasnika oružja, ne obavijesti Policiju radi predaje oružja i municije (član 48 stav 1).

XI. PRELAZNE I ZAVRŠNE ODREDBE

**Član 123**

Fizičko lice koje nedozvoljeno posjeduje oružje kategorije A dužno je da posjedovanje tog oružja i municiju za to oružje prijavi policiji u mjestu gdje se oružje nalazi, radi predaje ili onesposobljavanja.

Službenik policije će preuzeti oružje i municiju iz stava 1 ovog člana, na mjestu na kojem se oružje i municija nalaze.

O preuzetom oružju i municiji iz stava 2 ovog člana, fizičkom licu će se izdati potvrda.

Ako lice želi da onesposobi oružje iz stava 1 ovog člana, dužno je da obavijesti policiju o posjedovanju tog oružja i da ga onesposobi, u roku od osam dana od dana obavještenja policije. O onesposobljavanju oružja policiji to lice podnosi potvrdu iz člana 88 stav 3 ovog zakona, u roku od osam dana od dana izdavanja potvrde.

Troškove onesposobljavanja oružja snosi lice iz stava 4 ovog člana.

Ako lice postupi u skladu sa stavom 1 ovog člana, protiv njega neće se pokrenuti krivični postupak.

**Zakonska legalizacija**

**Član 124**

Ako fizičko ili pravno lice posjeduje oružje kategorije A iz člana 4 stav 1 tač. 6 i 7 ovog zakona ili oružje kategorije B, bez isprave o oružju izdate do dana stupanja na snagu ovog zakona, može radi dobijanja oružnog lista za držanje oružja, odnosno oružnog lista za držanje i nošenje oružja ili odobrenja za držanje oružja da prijavi Ministarstvu posjedovanje tog oružja i da podnese zahtjev za izdavanje oružnog lista ili odobrenja za držanje oružja, najkasnije u roku od četiri godine od dana stupanja na snagu ovog zakona.

Ako fizičko, odnosno pravno lice ne postupi u skladu sa stavom 1 ovog člana dužno je da posjedovanje oružja kategorije A iz člana 4 stav 1 tač. 6 i 7 ovog zakona, odnosno kategorije B, prijavi policiji u mjestu gdje se oružje nalazi radi predaje ili onesposobljavanja.

Službenik policije će preuzeti oružje i municiju iz stava 2 ovog člana koje je vlasnik prijavio radi predaje u mjestu na kojem se oružje i municija nalaze.

O preuzetom oružju i municiji iz stava 3 ovog člana fizičkom licu će se izdati potvrda.

Ako je lice prijavilo oružje iz stava 2 ovog člana radi onesposobljavanja, dužno je da to oružje onesposobi u roku od 30 dana od dana podnošenja prijave policiji.

Lice iz stava 5 ovog člana podnosi policiji potvrdu iz člana 93 stav 5 ovog zakona, u roku od osam dana od dana izdavanja potvrde.

Troškove onesposobljavanja oružja snosi lice iz stava 5 ovog člana.

Ako lice postupi u skladu sa st. 1, 2 ili 5 ovog člana protiv njega se neće pokrenuti krivični postupak.

**Član 125**

Ministarstvo može licu koje prijavi posjedovanje oružja iz člana 119 stav 1 ovog zakona, izdati ispravu o oružju iz člana 23 stav 3 ovog zakona, bez utvrđivanja porijekla oružja, ako lice ispunjava opšte i posebne uslove iz člana 14 i 20 ovog zakona.

Ako lice ne ispunjava uslove iz stava 1 ovog člana, oružje će se oduzeti i sa tim oružjem će se postupiti u skladu sa čl. 57 i 58 ovog zakona.

**Zamjena isprava**

**Član 126**

Isprave o oružju izdate do dana stupanja na snagu ovog zakona, za oružje kategorije B mogu se upotrebljavati do isteka roka njihovog važenja.

Fizičko lice kojem je prije stupanja na snagu ovog zakona izdat oružni list za držanje, odnosno držanje i nošenje oružja sa rokom važenja uvjerenja o zdravstvenoj sposobnosti od pet godina koji je istekao prije stupanja na snagu ovog zakona dužan je da najkasnije u roku od tri mjeseca od dana stupanja na snagu ovog zakona, dostavi novo uvjerenje koje nije starije od mjesec dana, u suprotnom će se smatrati da je prestao da ispunjava uslove iz člana 14 stav 2 tačka 1 ovog Zakona.

Izuzetno od stava 1 ovog člana, isprave o oružju, kao i druge isprave izdate sa trajnim rokom važenja, prestaju da važe u roku od jedne godine od dana stupanja na snagu ovog zakona.

**Član 127**

Fizičko i pravno lice koje posjeduje oružje kategorije C u skladu sa Zakonom o oružju ("Službeni list CG", broj 10/15), a koje je ovim zakonom prekategorisano u kategoriju B dužno je za to oružje podnese zahtjev za izdavanje oružnog lista ili odobrenje za držanje oružja, u roku od šest mjeseci od dana stupanja na snagu ovog zakona.

**Član 128**

Fizičko i pravno lice koje posjeduje oružje kategorije D u skladu sa Zakonom o oružju ("Službeni list CG", broj 10/15), a koje je ovim zakonom prekategorisano u kategoriju C dužno je za to oružje prijavi Ministarstavu, u roku od šest mjeseci od dana stupanja na snagu ovog zakona.

**Član 129**

Fizičko i pravno lice koje posjeduje oružje kategorije B i C na osnovu izdatih isprava o oružju do dana stupanja na snagu ovog zakona, može to oružje da preda u korist države bez naknade, u skladu sa članom 109 st. 1, 3 i 5 ovog zakona.

**Član 130**

Postupci započeti prije stupanja na snagu ovog zakona okončaće se po odredbama ovog zakona.

**Član 131**

Privredna društva i preduzetnici koji obavljaju djelatnost proizvodnje, prometa i posredovanja u prometu oružja i municije, popravljanja i prepravljanja oružja, dužni su da svoje poslovanje, djelatnost i izdate isprave usklade s ovim zakonom i propisima donijetim za sprovođenje ovog zakona, u roku od jedne godine od dana stupanja na snagu ovog zakona.

**Član 132**

Pravno lice ili preduzetnik koji obavljaju djelatnost pružanja usluga sportsko-rekreativnog gađanja na civilnom strelištu i osposobljavanja građana za pravilnu upotrebu vatrenog oružja, dužni su da svoje poslovanje, djelatnost i izdate isprave usklade sa ovim zakonom i propisima donijetim za sprovođenje ovog zakona, u roku od godinu od dana stupanja na snagu ovog zakona.

**Član 133**

Propisi za sprovođenje ovog zakona donijeće se u roku od jedne godine od dana stupanja na snagu ovog zakona.

Do donošenja propisa iz stava 1 ovog člana, primjenjivaće se propisi doneseni u skladu sa Zakonom o oružju ("Službeni list CG", broj 10/15), ukoliko nijesu u suprotnosti sa ovim zakonom.

**Član 134**

Odredbe člana 11 stav 1 tačka 7 i čl. 70, 71 i 72 ovog zakona, primjenjivaće se od dana pristupanja Crne Gore Evropskoj uniji.

**Član 135**

Danom stupanja na snagu ovog zakona prestaje da važi Zakon o oružju ("Službeni list CG", broj 10/15).

\*U ovaj zakon prenesena je Direktiva (EU) 2021/555 Evropskog parlamenta i Savjeta o nadzoru nabavke i posjedovanja oružja, od 24. marta 2021. godine.

**O B R A Z L O Ž E NJ E**

**I. PRAVNI OSNOV**

Pravni osnov za donošenje Zakona o oružju i municiji sadržan je u članu 16 Ustava Crne Gore, kojim je propisano da se zakonom, u skladu sa Ustavom, uređuje način ostvarivanja ljudskih prava i sloboda kada je to neophodno za njihovo ostvarivanje, nadležnost i postupak pred organima javne vlasti, ako je to neophodno za njihovo funkcionisanje, kao i druga pitanja od interesa za državu.

**II. RAZLOZI ZA DONOŠENJE ZAKONA**

Zakon o oružju (''Službeni list CG'', broj 10/2015) donijet je 2015. godine.

Donošenju novog zakona se pristupilo kako zbog usklađivanja s propisima Evropske unije, Direktive evropskog parlamenta i Vijeća 2021/555 od 24. marta 2021.godine, koja predstavlja relevantni pravni okvir Evropske unije u ovoj tematskoj oblasti, tako i zbog otklanjanja poteškoća i nedoumica koje su se pojavile u praksi tokom primjene važećeg Zakona o oružju, a tiču se oblasti upravnog rješavanja u odnosu na sva pitanja koja su predmet Zakona, postupanja Policije, skladištenja i čuvanja oružja, pooštravanja uslova za izdavanje oružnih listova s posebnim osvrtom na kategorizaciju krivičnih djela i prekršaja koji predstavljaju smetnju za izdavanje isprava o oružju, uspostavljanje efikasnije procedure za oduzimanje oružja, pitanja nadzora i kontrole fizičkih i pravnih lica koja imaju vatreno oružje u legalnom posjedu, pitanje integriteta trgovca oružjem, osnivanje streljana, pitanje prometa oružja i municije, ali i da se konvertibilno oružje (startno, gasno i signalno) svrsta u kategoriju B i propiše obaveza izdavanja odobrenja za držanje konvertibilnog oružja.

Kroz unapređenje postojećih i propisivanjem novih zakonskih odredbi prvenstveno će se omogućiti efikasna kontrola posjedovanja i prometa oružja, u cilju sprječavanja njegove zloupotrebe i poboljšanja bezbjednosti građana Crne Gore, kao i da se legalnim i savjesnim vlasnicima oružja omogući da nesmetano posjeduju i koriste oružje u zakonom dozvoljene svrhe lova, sporta, samoodbrane i kolekcionarstva.

**III. USAGLAŠENOST SA EVROPSKIM ZAKONODAVSTVOM iI POTVRĐENIM MEĐUNARODNIM KONVENCIJAMA**

Malo/lako oružje je roba ograničena u prometu, kako u Evropskoj uniji tako i u Crnoj Gori. Društveni kontekst, kao izvor prava u materijalnom smislu, koji je prethodio donošenju Direktive EU 91/447/EZZ, kao i Direktive 2008/51/EZ o izmjenama i dopunama Direktive EU 91/447/EZZ podrazumijeva slobodan protok robe, rada i kapitala unutar spoljnih granica Evropske unije, kao jedne od temeljnih vrijednosti, što znači i potpuni izostanak policijskih i carinskih formalnosti unutar zajednice, a navedeno nužno zahtijeva i donošenje propisa koji će činiti efikasniji sistem pravnog nadzora nad nabavkom i držanjem vaterenog oružja, kao i njegovog transporta iz jedne države članice u drugu.

Naime, među 35 sektorskih poglavlja obuhvaćena je i tematska oblast koja se odnosi na kontrolu nabavke i posjedovanja malog (lakog) oružja. Direktivom Savjeta Evropske unije 91/477/EZZ od 18.juna 1991.g. o kontroli nabavke i posjedovanja oružja, kao i Direktivom 2008/51/EZ od 21.maja 2008.g. o izmjenama i dopunama Direktive 91/477/EZZ o kontroli nabavke i posjedovanja oružja, koja Direktiva je usklađena s Protokolom UN o vatrenom oružju, kao i Direktivom 2017/853 Evropskog parlamenta i vijeća od 17.maja 2017.g. o izmjeni Direktive Vijeća 91/477/EZZ o nadzoru nabavke i posjedovanja oružja. Direktiva 2021/555 Evropskog parlamenta i Vijeća od 25.marta 2021.godine o nadzoru nabavke i posjedovanja oružja predstavlja prećišćeni tekst svih ovih Direktiva.

Direktiva određuje minimalne standarde, koje država kandidat mora ispuniti u procesu integracije u Evropsku uniju, u odnosu na nabavku držanje, nošenje, stavljanje u promet, kao i transport vatrenog oružja, koje je u privatnom vlasništvu. Sadržaj Direktive upućuje na obavezu kategorizacije oružja, na oružje čija je civilna nabavka i posjedovanje zabranjeno, oružje za koje se zahtijeva odobrenje nadležnog organa ili oružje za koje se zahtijeva prijava nadležnom organu, kao i kategoriju – ostalog oružja. Kategorizacija oružja je značajna za pravilnu primjenu Direktive, jer je uslovljavajuća za primjenu ostalih tematskih standarda iz Direktive, poput civilne trgovine oružjemi municijom, transporta oružja i municije, odobrenja za nabavku, držanje i nošenje oružja i municije, vođenje evidencije o oružju i municiji.

**IV. OBJAŠNJENJE OSNOVNIH PRAVNIN INSTITUTA**

Ovim Prijedlogom uređeno je, između ostalog sljedeće:

* propisano je razvrstavanje oružja u kategorije, preregistracija oružja iz važeće kategorije C u kategoriju B za koju je potrebna dozvola, kao i definisanje su glavnih djelova oružja koji važećim zakonom nijesu bili propisani;
* propisano je da se svo vatreno oružje i njegovi glavni djelovi evidentiraju u službenim evidencijama;
* pooštravanje uslova za izdavanja dozvola za oružje (1. podizanje starosne granice sa 18 na 21. godinu života, sa izuzecima; 2. da oružje mogu registrovati i posjedovati državljani CG i stranci sa stalnim nastanjenjem; 3. proširivanje opsega krivič.djela odnosno pravosnažne osuđivanosti za veći broj krivičnih djela koje su smetnja za posjedovanje oružja, 4. proširivanje opsega prekršaja koji su smetnja za posjedovanje oružja; 5. propisivanje kao obaveznog uslova dostavljanje pisnae izjave o posjedovanju spremišta za bezbjedno čivanje oružja i municije i nedostupnosti licima koja nijesu ovlašćenja da ih posjeduju);
* Planira se uvođenje pravnog osnovna za donošenje podzakonskog akta kojim će se definisati način na koji policijski službenik vrši bezbjednosnu provjeru i prikuplja podatke o podnosiocu zahtjeva u dijelu utvrđivanja postojanja, odnosno nepostojanja okolnosti da bi oružje moglo biti zloupotrijebljeno, kako zbog zbog narušenih porodičnih odnosa ali i zbog drugih okolnosti.
* Posebna pažnja posvećena je postupku izdavanja ljekarskih uvjerenja. U odnosu na vršenje psiholoških provjera planira se uspostavljanje Komisije Ministarstva zdravlja, koja će jedina biti biti nadležna za izdavanje ljekarskih uvjerenja za posjedovanje oružja, vršiti u kontinuitetu psihološku i psihijatrijsku procjenu, odnosono sveobuhvatnu procjenu zdravstvenog stanja podnosioca zahtjeva. Takođe, u saradnji s Ministarstvom zdravlja usaglašeno je propisivanje posebnog Pravilnika, kao podzakonskog akta, kojim će se propisati način izdavanja ljekarskih uvjerenja; uslove koje mora da ispunjava jedna zdravstvena organizacija da bi mogla da izdaje ovu vrstu uvjerenja; način i postupak obavljanja ljekarskih pregleda – popis bolesti i zdravstvenih stanja koja su smetnja za izdavanje isprava o oružju, kao i način i postupak izvjaštavanja Ministarstva o promjeni zdravstenog stanja lica koja u svom posjedu imaju registrovano oružje;
* propisano je da odobrenje za nabavku oružja važi 6 mjeseci, bez mogućnošću produženja za još 6 mjeseci (kako je važećim zakonom), dok se period važenja oružnih listova skraćuje sa 10 godina na 5 godina;
* Uspostavljanje efikasnije procedure i preduzumanje mjera za oduzimanje oružja od lica koje ne ispunjava uslove za nabavljanje, držanje i nošenje oružja;
* uređeno je suzbijanje mogućnosti prepravljanja akustičnog oružja i drugih vrsta oružja sa municijom bez projektila u pravo vatreno oružje, u cilju riješavanja problema upotrebe takvog vatrenog oružja;
* propisane su mjere da se onesposobljeno oružje ne može ponovo osposobiti za upotrebu. Naime, propisano je da onesposobljavanje oružja podrazumijeva onesposobljavanje svih glavnih djelova oružja na način da se njihovim uklanjanjem, zamjenom ili izmjenom ne može vršiti njegovo osposobljavanje, kao i da budu sačuvani fabrički brojevi. Takođe uređeno je da onesposobljavanje oružja podliježe provjeri da li je onesposobljeno na propisan način I označava se jasno vidljivom oznakom koja stavlja na sve glavne djelove oružja I koja se ne može ukloniti, koju utiskuje lic koje vrši provjeru te radnje. Uređeno je da ova oznaka sadrži podatke o državi u kojoj je oružje onesposobljeno, licu koje je izvršilo provjeru radnje onesposobljavanja i godini onesposobljavanja, koju vršii komisija koju obrazuje Ministarstvo, a o kojoj radnji onesposobljavanja se vlasniku izdaje potvrda;
* propisani su dodatni uslovi za dobijanje odobrenja za obavljanje usluga sportsko-rekreativnog gađanja na civilnom strelištu, u pogledu ispunjavanja minimalno tehničkih I bezbjednosnih uslova, ispunjavanja uslova za zaštitu od buke u pogledu jačine buke i uticaja na životnu sredinu i zdravlje ljudi, kao i prestanak važenja odobrenja ukoliko prestane da ispunjava nekog od propisanih uslova;
* propisano je da se odobrenje za druga mjesta određena za vježbe gađanja može izdati lovačkim ili streljačkim organizacijama za vježbe gađanja i isprobavanja lovačkog ili sportskog oružja ili organizaciju streljačkih i lovačkih takmičenja;
* data je mogućnost legalizacije nelegalnog oružja u roku od 4 godine, a propisano je i da ministar može kada to zahtijevaju razlozi očuvanja bezbjednosti građana i javnog reda i mira, periodično, raspisati poziv za pokretanje postupka registracije ili predaje neregistrovanog oružja, odnosno municije tj. legalizaciju oružja i municije,

**V. PROCJENA FINASIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore.